Ratusan Bekumpul Di Inanam Untuk Dapatkan Sayur Percuma

KOTA KINABALU: Ratusan orang sanggup berbaris panjang di pekan Inanam, di sini, pagi tadi, semata-mata untuk mendapatkan sayur percuma.

Keadaan itu juga mengakibatkan kesesakan orang sehingga kebanyakan mereka tidak mempedulikan keselamatan dengan tidak mengambil kira langkah penjarakkan sosial.

Bantuan agihan bekalan sayur yang dipercayai dari Pejabat Dewan Undangan Negeri (DUN) Inanam itu disampaikan di empat lokasi bermula pagi tadi.

Kejadian berkenaan juga tular di laman sosial sehingga menimbulkan kecaman daripada orang ramai.

Acara pemberian berkenaan bagaimanapun hanya berlanjutan selama kira-kira dua jam dan orang ramai yang menerima sumbangan juga terus pulang ke rumah masing-masing.

Mayor Bandaraya Kota Kinabalu, Datuk Nordin Siman berkata, jumlah orang awam yang terlalu ramai berkumpul dalam acara sumbangan itu membimbangkan kerana ia berpotensi menyebabkan penularan wabak Covid-19.

“Susulan insiden itu, kita mengarahkan sepasukan anggota untuk memantau mereka.

“Polis juga mengarahkan kesemua penerima bantuan itu balik ke rumah selepas mendapat bekalan sayur yang diagihkan.

Menurutnya, semua pihak supaya mematuhi pelaksanaan PKP dan tidak berhimpun bagi mengelakkan penularan pandemik Covid-19. – Berita Sabah


Penduduk Kg Lingkabungan Satu dakwa ditipu ketua kampung

KOTA KINABALU: Sekumpulan penduduk Kampung Lingkabungan Satu mendakwa telah ditipu dalam urusan pelantikan jawatan ketua kampung.

Wakil Penduduk Kg Lingkabungan Satu Jaiti Molubin berkata, individu yang kini bergelar ketua kampung menipu penduduk yang buta huruf untuk menandatangani satu surat persetujuan bagi pelantikan jawatan itu.

“Kandungan surat itu menyatakan kami bersetuju, tetapi itu adalah palsu sebab kami tidak pernah menandatangani surat persetujuan seumpamanya, tidak pernah berbincang dan tidak pernah menyokong.

“Senarai nama yang menandatangani surat itu kebanyakan berada di Semenanjung Malaysia dan Kota Kinabalu. Ini adalah penipuan kedua oleh individu yang bergelar ketua Kampung Lingkabungan Satu,” katanya ketika ditemui di sini.

Jaiti berkata, penipuan pertama oleh individu terbabit adalah memalsukan tandatangan penama dalam geran komunal dengan peserta seramai 60 orang melibatkan tanah seluas 900 ekar di kampung yang sama.

Katanya, penipuan itu dilakukan untuk tujuan menjual kayu balak dalam kawasan tanah geran komunal tanpa pengetahuan pemilik dalam geran itu.

“Kedua-dua kegiatan ini sudah dilaporkan di Balai Polis Kota Marudu pada 20 Jun tahun lalu.

“Saya juga menyeru kepada kerajaan sekarang agar memecat ketua Kampung Lingkabungan Satu kerana menipu penduduk,” katanya. – Utusan Borneo


McDonald’s Kini Di Semporna

SEMPORNA: Datuk Seri Mohd. Shafie Apdal menyeru lebih banyak syarikat besar seperti perkhidmatan restoran makanan segera agar membuka cawangan di pekan-pekan kecil sebagai salah satu langkah membangunkan ekonomi di kawasan luar bandar.

Ketua Menteri berkata, peranan syarikat-syarikat berkenaan penting untuk menyediakan peluang pekerjaan kepada penduduk tempatan terutama golongan belia dan mampu mengurangkan penghijrahan orang muda ke bandar.

Sehubungan itu, beliau memuji langkah syarikat restoran makanan segera, McDonalds Malaysia (McDonald’s) yang tidak menumpukan perniagaan mereka di bandar besar semata-mata, sebaliknya memilih untuk membuka cawangan baharunya di kawasan lebih kecil seperti Pekan Semporna.

“Kita galakkan untuk membolehkan bukan hanya ia memberi sumbangan ke arah pertambahan hasil negara bahkan peluang pekerjaan kepada anak-anak kita khususnya di peringkat luar bandar supaya bukan hanya kita mengatasi pengangguran, malah sedikit sebanyak elakkan mobiliti anak-anak kita dari luar bandar ke bandar.

“Dengan adanya contoh premis seperti McDonald’s bukan hanya berada di ibu kota seperti Kota Kinabalu atau Kuala Lumpur tetapi ada di pekan-pekan kecil daerah Semporna dan Keningau sudah pasti ini dapat mengelakkan migrasi anak muda dari kampung ke bandar untuk cari pekerjaan,” katanya dalam sidang akhbar hari ini.

Terdahulu, beliau merasmikan pembukaan restoran baharu McDonald’s di Semporna yang telah mula beroperasi dan menawarkan peluang pekerjaan kepada 80 anak muda dari daerah berkenaan.

Yang turut hadir, isteri beliau, Datin Seri Panglima Shuryani Shuib; Pembantu Menteri Kewangan, Sarifuddin Hata serta Pengarah Urusan McDonald’s Malaysia, Azmir Jaafar.

Sempena pembukaan restoran berkenaan, McDonald’s Malaysia turut melancarkan Program Komuniti McDonald’s 2019 iaitu sumbangan sebanyak RM622,800 kepada kepada murid-murid sekolah seluruh negeri iaitu beg sekolah dan pakaian.

Sebanyak 15 murid daripada golongan asnaf di Semporna menerima sumbangan itu dalam majlis berkenaan yang disampaikan sendiri Ketua Menteri merangkap Ahli Parlimen Semporna.

Dalam majlis itu juga, McDonald’s Malaysia turut membayar zakat sebanyak RM101,000 yang disampaikan Azmir kepada Yang Dipertua Majlis Ugama Islam Sabah (MUIS) Datuk Seri Dr. Hasbullah Mohd. Taha.

Mohd. Shafie berkata, sumbangan yang diberikan itu membuktikan bagaimana manfaat yang diterima rakyat tempatan bukan sahaja daripada segi ekonomi tetapi juga mendapat pelbagai bantuan hasil daripada tanggungjawab sosial korporat (CSR) yang dijalankan McDonald’s Malaysia.

“Ini satu usaha yang cukup baik dan di samping itu saya amat hargai usaha McDonald’s bukan hanya untuk menyediakan restoran tersohor di dunia bahkan juga memberi sumbang bakti bantuan kepada anak-anak sekolah, pakaian serta beg dan ini amalan yang cukup kita galakkan.

“Jadi saya harap rakyat di negara kita khususnya di peringkat negeri akan dapat membantu menyuburkan perniagaan seumpama ini kerana pulangan dia bukan hanya setakat keuntungan kepada syarikat tetapi juga masyarakat di negara kita,” jelas beliau.


Penunggang Motosikal Cedera Parah Dirempuh Myvi

TAWAU: Seorang penunggang motosikal koma akibat cedera parah dalam kemalangan jalan raya di Ladang Brumas Sabah Softwoods, dekat sini semalam.

Dalam kejadian pada pukul 10 pagi itu motosikal jenis Honda Wave yang ditunggangi mangsa dirempuh sebuah kenderaan jenis Perodua Myvi yang dipandu seorang wanita berusia 49 tahun dari arah harapan semasa dalam perjalanan menuju ke perumahan pekerja ladang terbabit.

Pemangku Ketua Polis Tawau, Norazizulkifli Mansor berkata mangsa dikenalpasti sebagai Mohd Rafie Sapie, 30, masih tidak sedarkan diri akibat patah tulang paha kanan dan kiri, tulang tangan kanan, bahagian tulang muka serta pendarahan di bahagian paru-paru kiri.

“Ketika tiba di selekoh dan menuruni bukit, tiba-tiba wanita yang memandu kenderaan jenis Perodua Myvi sedang dalam perjalanan dari Ladang Brumas menuju ke bandar Tawau menjadi panik apabila melihat motosikal ditunggang mangsa dan rakannya dari arah hadapan.

“Pemandu wanita itu lalu memijak pedal minyak hingga menyebabkan kenderaannya merempuh mangsa. Bagaimanapun, rakannya sempat mengelak daripada dilanggar,” katanya dalam kenyataan di sini hari ini.

Norazizulkifli berkata mangsa parah dan dihantar ke Hospital Tawau untuk rawatan lanjut manakala dua penumpang kenderaan Myvi tersebut cedera ringan.

Katanya kes disiasat mengikut Seksyen 43(1) Akta Pengangkutan Jalan 1987. – SabahNewsToday


Dua Kluster Baharu Covid-19 Di Sabah, Labuan

KUALA LUMPUR: Kementerian Kesihatan Malaysia (KKM) hari ini, merekodkan dua kluster baharu berkaitan Covid-19 di Sabah dan Wilayah Persekutuan Labuan.

Ketua Pengarah Kesihatan, Tan Sri Dr Noor Hisham Abdullah berkata, Kluster Lintas dilaporkan di Kota Kinabalu, Sabah.

“Sebanyak enam kes bagi kluster ini dikenal pasti positif Covid-19 hasil saringan di tempat kerja semalam dan semua kes dimasukkan ke Hospital Queen Elizabeth.

“Setakat 12 tengah hari hari ini, sejumlah 21 individu disaring membabitkan enam positif dan 15 negatif,” katanya pada sidang media harian Covid-19 di Putrajaya, hari ini..

Sementara itu, Noor Hisham berkata, Kluster Limbungan yang dikenal pasti di Labuan pula membabitkan 20 individu dikesan positif Covid-19.

“Kes indeks bagi kluster ini (kes ke-18,741) didapati positif Covid-19 hasil saringan kontak rapat pada 15 Oktober lalu.

“Saringan kontak rapat mengesan sebanyak 19 lagi kes positif hari ini dan semua kes dimasukkan ke Hospital Labuan,” katanya.

Dr Noor Hisham berkata, setakat ini seramai 383 individu menjalani ujian saringan termasuk 20 positif manakala 44 negatif dan 319 masih menunggu keputusan.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PGA Tahan PATI Miliki Syabu Di Pulau Mabul

SEMPORNA: Seorang lelaki pendatang asing tanpa izin (PATI) kempunan menikmati syabu yang baru dibelinya apabila dia ditahan polis di Pulau Mabul, di sini, kelmarin.

Dalam kejadian pukul 7.15 malam itu, sepasukan polis dari Batalion 14 Pasukan Gerakan Am (PGA) Tawau turut merampas dua paket plastik berisi hablur putih dipercayai dadah jenis syabu seberat 0.29 gram.

Pegawai Pemerintah Batalion 14 PGA Tawau Superintenden Mohd. Yacob Murad berkata, terdahulu, pihaknya melakukan serbuan ke atas sebuah rumah tidak bernombor di pulau berkenaan.

“Ketika serbuan dilakukan, pasukan bertugas menemui seorang lelaki berumur 52 tahun berada di ruang tamu rumah.

“Tiada sebarangan kesalahan ditemui pada badan suspek, namun, pemeriksaan lanjut di rumah terbabit berjaya menemui dua paket dadah yang disimpan dalam sebuah beg silang di situ,” katanya.

Difahamkan, suspek mengaku memiliki dadah berkenaan.

Menurut Mohd Yacob, suspek yang tidak mempunyai sebarang dokumen pengenalan diri itu mendakwa baru saja membeli dadah berkenaan dari pekan.

Sehubungan itu, suspek ditahan dan diserahkan bersama dadah yang dirampas kepada Ibu Pejabat Daerah Semporna untuk tindakan lanjut.- BorneoToday


(VIDEO) ‘Saya Akan Tambah Universiti Di Sabah Jika Terus Memerintah’ – Shafie

KOTA KINABALU: Ketua menteri sementara Sabah, Datuk Mohd Shafie Apdal berkata jika beliau masih memerintah negeri Sabah, beliau akan menambah universiti awam yang baru di negeri itu.

Menurutnya di Sabah cuma ada sebuah universiti iaitu Universiti Malaysia Sabah (UMS) berbanding di Sarawak ada tiga manakala di semenanjung Malaysia 39 universiti.

Beliau berhasrat membuat kerjasama dengan universiti bertaraf antarabangsa seperti Cambridge Univerisity dan University of Nottingham.

Beliau berkata demikian dalam satu program  Upacara Pecah Tanah Dataran Sepanggar di sini hari ini.


Nelayan Hilang Ditemukan Terapung Di Pulau Berhala, Sandakan

SANDAKAN: Nelayan warga Indonesia yang dilaporkan hilang ketika memukat ikan di laut pada Isnin, akhirnya ditemukan lemas 9.40 pagi tadi pada jarak 1km dari lokasi terakhir mangsa dilaporkan hilang.

Mangsa, Bintang Cahaya atau Armin, 28, ditemukan oleh nelayan pantai yang turut serta dalam operasi mencari dan menyelamat (SAR) itu pada jarak 1.9 nautika timur Pulau Berhala,  Sandakan.

Pengarah Zon Maritim Sandakan, Kapten Maritim Zainudin Mohd Zuki berkata, mangsa itu ditemukan pada hari ketiga SAR dijalankan.

“Mayat mangsa dibawa ke jeti zon Maritim Sandakan pada 10.15 pagi dan kemudian dibawa ke jeti Agensi Penguatkuasaan Maritim Malaysia untuk pengecaman ahli keluarga sebelum diserahkan kepada polis untuk tindakan selanjutnya.

”Pihak Maritim Malaysia merakamkan penghargaan kepada semua jabatan dan agensi serta komuniti nelayan yang terlibat sepanjang operasi SAR dilakukan,” katanya dalam satu kenyataan, di sini hari ini.

Operasi SAR itu melibatkan aset atau bot Maritim Malaysia, Tentera Laut Diraja Malaysia, Polis Diraja Malaysia, Jabatan Bomba dan Penyelamat Malaysia serta Angkatan Pertahanan Awam Malaysia.

Beliau juga menasihatkan komuniti maritim terutama nelayan agar sentiasa memberi perhatian kepada aspek keselamatan sepanjang berada di laut pada musim tengkujuh ini.

Sebarang aduan atau kecemasan di laut boleh berhubung dengan bilik operasi zon Maritim Sandakan di talian 089 229504 atau MERS 999.


PPM Tahan Empat PATI, Rampas 3,030 Liter Minyak Petrol Di Tawau

TAWAU, 13 Jun – Pasukan Polis Marin (PPM) Tawau merampas 3,030 liter minyak petrol serta menahan empat pendatang asing tanpa izin warga Filipina dalam Op Gelora Khas di kawasan perairan Batu 4, dekat sini, malam semalam.

Komander PPM Wilayah 4 Sabah, ACP Mohamad Pajeri Ali berkata kesemua rampasan serta penahanan empat lelaki berusia 17 hingga 22 tahun itu dilakukan antara 10.30 malam hingga 12 tengah malam hasil maklumat intipan Unit Risikan Marin (URM).

“Anggota yang melakukan serbuan di jambatan perkampungan atas air Batu 4 di sini menjumpai dua bot pam (tanpa pemilik) dengan setiap bot berisi 10 tong jerigen (300 liter minyak petrol) dan 38 tong jerigen (1,140 liter minyak petrol),” katanya dalam satu kenyataan di sini, hari ini.

Ketika serbuan itu dilakukan, katanya, sebuah bot pam didapati bergerak menuju ke arah laut cuba melarikan diri tetapi berjaya dipintas bot ronda PPM.

Namun, Mohamad Pajeri berkata dua lelaki dari dalam bot terjun ke laut dan salah seorang itu dipercayai juragan bot berkenaan.

“Kedua-duanya gagal dikesan ekoran keadaan gelap dan pemeriksaan di dalam bot menemukan empat lelaki tiada dokumen diri sah mengaku sebagai penumpang dan dipercayai menuju ke Filipina.

Di samping 53 tong jerigen berisi 1,590 liter minyak petrol dijumpai dalam ruangan bot itu,” katanya lagi.

Dalam pada itu, Mohamad Pajeri berkata kesemua tahanan dan barang rampasan termasuk tiga bot pam dibawa ke pangkalan Markas Operasi PPM Tawau untuk siasatan lanjut di bawah Akta Imigresen 1959/63 serta Akta Kawalan Bekalan 1961.


Covid-19: 1,870 Kes Baharu & 6 Kematian Hari Ini

PUTRAJAYA: Kes baharu Covid-19 hari ini dicatatkan sebanyak 1,870 kes. Daripada jumlah keseluruhan terdapat 1,868 kes tempatan dan hanya 2 import. Ini menjadikan jumlah kes positif Covid-19 di Malaysia sebanyak 110,485 kes. Manakala, jumlah kes aktif dengan kebolehjangkitan Covid-19 pula adalah 22,562 kes.

Kementerian Kesihatan Malaysia (KKM) memaklumkan bahawa terdapat 745 kes pesakit sembuh. Hal ini menjadikan jumlah kumulatif kes sembuh meningkat kepada 87,460 kes.

Sehingga kini, terdapat 131 kes positif Covid-19 yang sedang dirawat di Unit Rawatan Rapi (ICU), di mana 62 kes memerlukan bantuan pernafasan.

Dukacita dimaklumkan bahawa terdapat 6 kes kematian dilaporkan hari ini, menjadikan jumlah kumulatif kes kematian Covid-19 di Malaysia adalah sebanyak 463 kes.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Suntikan Vaksin Covid-19: Barisan Hadapan Adalah Keutamaan, Bukan Pemimpin, Kata Menteri Sabah

KOTA KINABALU: Lebih daripada 39,000 barisan hadapan berada dalam senarai keutamaan untuk menerima vaksin Covid-19 apabila ia boleh didapati di Sabah nanti.

Menteri kerajaan tempatan dan perumahan negeri, Masidi Manjun berkata, kerajaan menganggarkan terdapat 39,100 barisan hadapan di Sabah.

Katanya, untuk para pemimpin negeri, kerajaan akan menyerahkan kepada kementerian kesihatan untuk memutuskan sama ada mereka juga harus menjadi sebahagian daripada fasa pertama vaksinasi.

“Itu adalah keputuan kementerian, kami tidak mahu mengatakan bahawa pemimpin harus berada dalam senarai keutamaan,” katanya, semasa taklimat Covid-19 hari ini.

“Bagi saya apa yang menjadi keutamaan adalah barisan hadapan di hospital dan di lapangan, diikuti oleh warga emas.”

Sementara itu, Masidi berkata kerajaan sedang berusaha untuk mengenal pasti bilangan pelajar yang layak menerima alat peranti bagi membolehkan mereka mengambil bahagian dalam program pengajaran dan pembelajaran di rumah (PdPR).

Ketika ditanya mengenai dakwaan netizen bahawa pendakwah dan dermawan selebriti Ebit Lew telah mendermakan peranti kepada pelajar di Sabah, beliau berkata pemerintah amat mengalu-alukan semua bentuk bantuan untuk mengurangkan beban rakyat.

“Sekiranya benar, kami mengucapkan ‘terima kasih’ (kepada Ebit). Saya berharap, syarikat besar atau individu lain yang mampu, dapat menolong melaksanakan tanggungjawab sosial korporat mereka sendiri,” katanya.

Tambahnya, dana peribadi tidak seperti peruntukan kerajaan yang perlu berdepan pelbagai karenah.

“Ia bukan seperti umum hari ini dan esok terus dapat dana. Pun begitu, kerajaan akan terus melaksanakan tanggungjawabnya sambil mengalu-alukan bantuan dari pihak lain.

“Persoalannya bukan siapa yang pertama tetapi siapa yang dapat membantu,” kata Masidi.

Semalam, ketua menteri Hajiji Noor berkata, kerajaan Sabah akan mempertimbangkan untuk memberikan bantuan pendidikan, termasuk alat peranti, kepada pelajar yang kurang berkemampuan.

Hajiji berkata, kerajaan negeri sedar akan masalah yang dihadapi para pelajar, terutama dengan pelaksanaan PdPR di bawah perintah kawalan pergerakan (PKP).

Masidi berkata, kerajaan negeri bersama dengan jabatan pendidikan Sabah sedang berusaha menentukan kuantiti dan jenis alat peranti yang diperlukan. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Penurunan Signifikan Kes Covid-19 Di Beberapa Daerah Sabah – Masidi

KOTA KINABALU: Menteri Kerajaan Tempatan dan Perumahan Sabah, Masidi Manjun berkata, walaupun beberapa daerah di negeri itu mencatat kenaikan kes baharu Covid-19, namun beberapa lagi daerah merekodkan penurunan signifikan.

Antara daerah yang mencatatkan penurunan kes hari ini ialah Kota Kinabalu berkurangan sebanyak 194 kes, Kota Marudu (55 kes), Lahad Datu (42 kes), Putatan (39 kes), Kudat (32 kes), Papar (19 kes) dan Keningau (14 kes).

“Sandakan mencatatkan kes tertinggi di Sabah hari ini dengan 255 kes, 10 kes lebih tinggi dari semalam, manakala daerah lain yang mencatat peningkatan kes ialah Tuaran (36 kes), Kinabatangan (28 kes), Pitas (11 kes) dan Tambunan (6 kes).

“Secara keseluruhan, Sabah mencatat penurunan sebanyak 446 kes, iaitu 1,717 kes dicatatkan hari ini berbanding 2,163 kes semalam,” katanya ketika dihubungi hari ini.

Masidi yang juga jurucakap berkaitan Covid-19 Sabah berkata, 38.3% atau 658 kes yang dicatatkan hari ini adalah kes lewat daftar antara dua hingga tiga hari.

Katanya, 49 kes atau 2.9% pula kes lewat daftar empat hingga lima hari, manakala 67 kes atau 3.9% lewat daftar melebihi lima hari selepas keputusan saringan diketahui.

“Sementara itu, 977 kes atau 56.9% daripada 1,717 kes yang dicatatkan hari ini diperolehi melalui saringan kontak rapat, 464 kes atau 27% melalui saringan bergejala, 67 kes daripada kluster, dua kes daripada saringan bersasar dan 207 kes melalui saringan lain.

“Terdapat 25 kes melibatkan OKT (orang kena tahan), manakala 45.5% daripada kes di Tawau datang daripada saringan bergejala, 44.1% di Penampang, 29.7% di Kota Kinabalu dan 29.4% di Sandakan.”

Beliau berkata, 557 atau 32.4% daripada keseluruhan kes hari ini dalam Kategori 1, 1,026 atau 59.8% Kategori 2, sembilan kes Kategori 3, 11 kes Kategori 4 dan tujuh kes Kategori 5.

Katanya, 107 kes masih dalam siasatan lanjut. – FMT


Pencarum KWSP Kategori 1 Layak Dapat Kelulusan Automatik Tapi Perlu Mohon Online

Berita gembira buat mereka yang tergolong dalam kategori 1 yang mencarum Kumpulan Wang Simpanan Pekerja (KWSP), korang kini boleh memohon pengeluaran akaun 1 tanpa sebarang dokumen sokongan.

Sektor profesional dengan gaji tetap dan dikenakan cukai.

3. Bekerja di dalam sektor ekonomi gig

Individu yang mempunyai pekerjaan sementara atau fleksibel seperti perniagaan dalam talian, grab dan uber serta freelance (separuh masa).

4. Individu yang sudah lama tidak mencarum

7. Individu yang diberi notis cuti tanpa gaji.

1. Ahli yang tiada caruman dengan KWSP sekurang-kurangnya selama 2 bulan berturut-turut semasa permohonan; ATAU

2. Ahli yang masih bekerja tetapi telah mengalami pengurangan gaji pokok sebanyak 30% dan ke atas selepas Mac 2020.

Selain tidak perlu dokumen sokongan, ahli kategori 1 ini juga akan mendapat kelulusan secara automatik berdasarkan data dalaman KWSP.

Namun ahli perlulah memohon secara dalam talian melalui isinar.kwsp.gov.my mulai 21 Disember 2020.

Pembayaran untuk ahli yang layak akan bermula dari pertengahan Januari 2021.

Bagi memastikan kelancaran proses permohonan, ahli digalakkan untuk mendaftar i-Akaun, mengemas kini nombor telefon bimbit untuk  menerima Transaction Authorisation Code (TAC) di kios atau kaunter KWSP, dan memastikan nombor akaun bank mereka adalah aktif.

Ini tertakluk kepada baki simpanan Akaun 1 ahli berdasarkan butiran terkini seperti berikut:

a. Ahli yang mempunyai baki RM100,000 dan ke bawah dalam Akaun 1 boleh membuat pengeluaran sehingga jumlah maksimum RM10,000.

Pembayaran akan dibuat secara berperingkat dalam tempoh maksimum enam (6) bulan dengan bayaran pertama sehingga jumlah maksimumRM5,000.

b. Ahli yang mempunyai baki lebih daripada RM100,000 dalam Akaun 1 boleh membuat pengeluaran maksimum 10% atau RM60,000 (yang mana lebih rendah) daripada Akaun 1.

Pembayaran akan dibuat secara berperingkat dalam tempoh maksimum enam (6) bulan dengan bayaran pertama sehingga RM10,000.

Semalam, KWSP mengumumkan kriteria dan butiran kemudahan i-Sinar yang kini dibuka kepada sehingga 8 juta ahli yang layak.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Playboy ‘Ariel Kediri’

JAKARTA: Hanya bermodalkan ‘jalan-jalan cari makan’, kata-kata puitis dan motosikal skuter, seorang pemuda berusia 19 tahun dari Kediri ditahan polis selepas memikat dan bersetubuh dengan 10 gadis bawah umur.

Portal Tribunenews.com melaporkan dia dikenali sebagai Ariel Kediri memperdayakan gadis untuk melakukan hubungan seks hingga ada yang mengandung dan menggugurkan kandungan mereka.

Ketua Polis Kediri, Miko Indrayana berkata, semua gadis yang menjadi mangsa lelaki itu berusia antara 14 hingga 17 tahun.

Katanya, lelaki itu dipercayai aktif sejak 2019 dengan memikat gadis bawah umur yang masih bersekolah di bandar Kediri.

“Dengan menggunakan kata-kata puitis, suspek kemudian membawa mangsa bersiar-siar dengan menaiki skuter dengan alasan mencari makan.

“Selepas itu, suspek akan merayu dan memaksa mangsa untuk melakukan hubungan seks.

“Malah, kejadian berlaku beberapa kali hingga ada mangsa hamil,” katanya.

Miko berkata, suspek dipercayai melakukan hubungan seks dengan mangsa di beberapa lokasi termasuk di rumahnya, kediaman mangsa, rumah kosong, tempat kerja suspek dan dalam kebun.

“Perbuatan suspek terbongkar selepas seorang gadis berusia 16 tahun hamil dan menggugurkan kandungan.

“Suspek dipercayai membeli ubat untuk menggugurkan kandungan itu di Internet sebelum membuang janin berkenaan,” katanya.

Menurutnya, suspek sempat melarikan diri beberapa minggu tetapi akhirnya ditangkap pada 4 Jun lalu ketika pulang ke rumahnya.

Polis percaya, lelaki itu memperdayakan ramai gadis dan meminta beberapa mangsa tampil membuat laporan.- Agensi


Scoot Mulakan Penerbangan Ke Kota Kinabalu

KOTA KINABALU, 3 Dis: Scoot, syarikat penerbangan tambang rendah Singapura, memulakan penerbangan langsung bagi laluan baharu dari Singapura ke Kota Kinabalu hari ini, menjadikan ibu negeri Sabah itu sebagai destinasi kelapannya di Malaysia selepas Kuala Lumpur, Ipoh, Kota Bharu, Kuantan, Kuching , Langkawi dan Pulau Pinang.

Ketua Pegawai Eksekutif Scoot, Calvin Chan berkata penerbangan sulung tersebut membawa 178 penumpang dari Singapura dan mendarat di Lapangan Terbang Antarabangsa Kota Kinabalu (KKIA) pada kira-kira 11.40 pagi.

Beliau berkata pihaknya gembira dapat menambah perkhidmatan harian ke Kota Kinabalu ke dalam rangkaiannya yang semakin berkembang di Malaysia, menghubungkan penumpang dari Sabah ke Singapura dan seterusnya ke lebih 60 destinasi di seluruh dunia.

“Kami berharap laluan ini akan melonjakkan pelancongan tempatan memandangkan Sabah banyak menawarkan destinasi pelancongan terutama pulau-pulaunya yang indah sehinggalah Gunung Kinabalu yang hebat,” katanya semasa taklimat media di sini, hari ini.

KKIA mencatatkan peningkatan 23 peratus bagi pergerakan penumpang untuk laluan Kota Kinabalu-Singapura dari Januari hingga Oktober 2019 berbanding tempoh yang sama tahun lepas.

Kini, Scoot mengendalikan tujuh penerbangan mingguan secara terus antara Singapura dan Kota Kinabalu.


Remaja lelaki maut motosikal bertembung kereta

TAWAU, 17 Mei – Seorang remaja lelaki maut selepas motosikal ditunggang bersama kakaknya terlibat kemalangan dengan sebuah kereta Land Cruiser di Kilometer 6, Jalan Kuhara, dekat sini, tengah malam tadi.

Dalam kejadian 12.25 tengah malam itu, mangsa Firdaus Mohamad Askari Makkateru, 19, meninggal dunia di Hospital Tawau akibat cedera parah manakala kakaknya Siti Aishah Mohamad Askari patah tangan kanan.

Pemangku Ketua Polis Daerah Tawau, Supt Nor Azizulkifli Mansor berkata kemalangan itu berlaku selepas seorang lelaki warga emas berumur 61 tahun yang memandu Land Cruiser cuba memotong sebuah lori tangki namun gagal dan bertembung motosikal mangsa dari arah bertentangan.

“Pemandu Land Cruiser dipercayai dari arah Taman Da Hua 3 menuju ke Gudang 4, manakala mangsa dari arah Sungai Imam menuju ke Hospital Tawau,” katanya dalam satu kenyataan di sini, hari ini.

Nor Azizulkifli berkata siasatan lanjut akan dijalankan mengikut Seksyen 41(1)(A) Akta Pengangkutan Jalan 1987.


Tiada Harapan Temui Mangsa Terselamat

JAKARTA: Penyelam membawa naik serpihan bangkai pesawat, dan pakaian dari kawasan perairan Indonesia, pada Ahad, di lokasi nahas pesawat Sriwijaya Air yang mengorbankan 62 penumpang dan anak kapal.

Pasukan tentera sudah menemui isyarat dan berharap dapat menemui pesawat malang berkenaan.

Pesawat Sriwijaya Air Boeing 737-500 menjunam ke dasar laut selepas empat minit berlepas dari Lapangan Terbang Antarabangsa Soekarno Hatta, di sini, pada Sabtu.

Kapal tentera sudah mengesan isyarat dari pesawat berkenaan dan penyelam sedang mencari serpihan pesawat yang berada pada kedalaman 23 meter di dalam laut, kata Kementerian Pengangkutan Indonesia, pada Ahad.

Kementerian itu bagaimanapun tidak memaklumkan secara lengkap sama ada isyarat diterima itu daripada kotak hitam pesawat.

Pencarian yang dijalankan juga mendapati tiada harapan untuk menemui penumpang yang masih hidup.

“Beberapa bahagian tubuh sudah ditemui dan dibawa ke hospital untuk pengesahan lanjut.

“Kami juga belum dapat mengesahkan sama ada cebisan tubuh itu daripada individu yang sama,” kata jurucakap polis Jakarta, Yusri Yunus kepada AFP.

Seluar kanak-kanak, serpihan tayar pecah, jaket keselamatan antara barang yang ditemui menurut pihak berkuasa.

Pesawat dengan pendaftaran SJ182 dalam penerbangan menuju Pontianak di Kalimantan, dengan masa perjalanan selama 90 minit merentasi Laut Jawa. – AFP

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


87 Kes Kematian Di Sabah, Tapi Tidak Semestinya Berlaku Dalam Sehari – Masidi

KOTA KINABALU: Sabah hari ini mencatat kes kematian tertinggi iaitu sebanyak 87 dengan 24 daripadanya direkodkan di Sandakan.

Bagaimanapun, Menteri Kerajaan Tempatan dan Perumahan Masidi Manjun menjelaskan jumlah itu tidak semestinya berlaku dalam tempoh 24 jam ini.

Katanya, ada kes kematian yang mengambil masa untuk verifikasi dan dilaporkan kemudian daripada tarikh sebenar.

“Selain Sandakan, 14 kes direkodkan di Tawau, lapan kes di Tuaran, enam kes di Kota Kinabalu, lima kes di Lahad Datu dan Keningau.

“Sementara itu, empat kes lagi dicatatkan di Kota Marudu, tiga kes di Ranau dan Kota Belud, dua kes di Beaufort, Kinabatangan, Penampang, Beluran, Semporna serta Papar, manakala Nabawan, Kalabakan dan Tongod masing-masing mencatatkan satu kes,” katanya dalam kenyataan harian perkembangan Covid-19 di Kota, hari ini.

Sementara itu, Masidi berkata peratusan populasi dewasa di Sabah yang telah lengkap divaksin kini telah mencapai 60%.

Katanya, bilangan itu boleh diandaikan telah dicapai semalam selepas peratusan populasi dewasa di negeri itu yang telah lengkap divaksinkan pada 20 September lalu ialah 59.4%.

“Peratusan berkenaan menunjukan Sabah berada pada landasan yang baik untuk mencapai imuniti kelompok,” katanya dalam kenyataan harian perkembangan Covid-19 Sabah, hari ini.

Masidi berkata, peratusan rakyat Sabah yang telah divaksin sebenarnya lebih tinggi daripada yang ditunjukkan oleh data semasa negeri itu.

Menurutnya, ini kerana ramai rakyat negeri itu berada di Semenanjung pada masa ini, dan ini sebahagian daripada statistik penduduk Sabah.

“Misalnya, sebagai petanda, sebanyak 171,963 bakul makanan telah diagihkan kepada Ketua Isi Rumah (KIR) rakyat Sabah yang sedang berada di Semenanjung.

“Ramai daripada rakyat Sabah ini telah pun divaksin di Semenanjung Malaysia dan oleh demikian, peratusan rakyat Sabah yang telah divaksin sebenarnya lebih tinggi daripada yang ditunjukkan oleh data semasa kita.

“Populasi dewasa Sabah ialah sebanyak 2,758,400 dan peratusan yang telah divaksin di Sabah setakat 20 September ialah 59.4%. Rakyat Sabah yang dianggar telah mendapat vaksin di Semenanjung, katalah 200,000 orang, (jadi) anggaran peratusan sebenar populasi Sabah yang telah divaksin adalah lebih tinggi dari data rasmi kita,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Harga Tiket Ke Sabah & Sarawak Mahal Jejas Hasrat Pulang Beraya

KUALA LUMPUR: Kenaikan tambang penerbangan ke Sabah dan Sarawak semasa musim perayaan bukanlah kejutan bagi rakyat Malaysia, tetapi ia adalah senario yang dijangkakan setiap tahun.

Dengan pembukaan semula sempadan negara dan menjelang sambutan Hari Raya Aidilfitri, individu yang dua tahun tidak bertemu keluarga disebabkan sekatan Covid-19 sudah pasti teruja untuk pulang ke kampung halaman.

Syarikat penerbangan komersial tempatan yang menyediakan laluan penerbangan dari Kuala Lumpur ke Kota Kinabalu dan Kuching menawarkan tiket antara RM300 untuk penerbangan pergi balik semasa musim bukan perayaan.

Bagaimanapun, pemantauan Bernama di laman web syarikat penerbangan komersial baru-baru ini menyaksikan tambang penerbangan melonjak sehingga RM2,000 (penerbangan pergi balik), iaitu peningkatan sekitar 566% menjelang tempoh perayaan Hari Raya Aidilfitri (29 April-8 Mei).

Lily Surianti Suardi, 23, pelajar dari Sabah yang sedang mengikuti program ijazah di Universiti Selangor (UniSEL), berpendapat syarikat penerbangan harus mempertimbangkan untuk menetap kadar berasingan bagi pelajar yang melanjutkan pengajian di Semenanjung.

Ini kerana, katanya, bukan semua pelajar dari keluarga berkemampuan, oleh itu syarikat penerbangan tidak boleh menetapkan harga melebihi kemampuan bagi semua pihak, terutama golongan pelajar.

“Jika harga tiket (kira-kira) RM1,000 hanya untuk harga tiket penerbangan, banyak pihak yang tidak mampu, lebih-lebih lagi ditambah dengan pendapatan keluarga ekonomi rendah.

“Ada yang datang daripada kalangan B40 ingin balik raya, namun disebabkan harga tiket melonjak naik, pelajar macam saya membatalkan hasrat untuk pulang beraya di kampung halaman,” katanya ketika dihubungi Bernama.

Fatin Afiqah Yamin, 25, pula membeli tiket AirAsia ke Kuching pada awal Mac lalu dan dijangka berlepas pada 23 April nanti.

Eksekutif itu berkata, tiket itu dibeli awal untuk mengelakkan permintaan tinggi tiket pada musim perayaan kerana tempat duduk terhad.

“Sebagai perbandingan, tiket yang dibeli untuk tarikh tersebut adalah RM198, tetapi sekarang meningkat kepada RM318 apabila saya menyemak semula harga tiket hari ini.

“Jadi, (RM318) masih mahal dan perbezaannya besar daripada RM198 yang dibeli untuk penerbangan pergi balik,” katanya.

Sebelum itu, seorang pengguna Facebook dengan nama Fandyi Sanizan pada 6 April lalu membuat hantaran merayu syarikat penerbangan tempatan mengurangkan harga tiket penerbangan antara Kuala Lumpur dan Sandakan.

Melalui syot kilat yang dihantar, ia menunjukkan tiket sehala AirAsia dari Kuala Lumpur ke Sandakan yang dijadualkan berlepas pada 30 April ini berharga RM1,049, manakala harga tiket pergi balik FireFly bagi laluan dan tarikh sama berharga RM1,400.

Pemerhatian Bernama berdasarkan komen pengguna kumpulan Facebook awam, AirAsia Flight Share Information pada 26 Mac lepas, yang bertanyakan ahlinya mengenai tiket penerbangan untuk perjalanan pulang beraya di Sabah, menunjukkan rata-rata membeli tiket itu seawal tahun lepas.

Seorang daripada pengguna itu yang menggunakan nama GJ Musang berkata: “Beli tahun lepas pergi balik untuk tiga orang RM1,682.”

Seorang lagi pengguna, Jue Dalilah berkata, keluarganya membeli tiket dua hala dari Kuala Lumpur ke Tawau untuk semua 18 ahli keluarga pada Disember lalu pada harga RM258 seorang (sehala RM129).

“Satu family balik beraya, dah berapa tahun tak dapat balik…time beli tu berbelah bahagi juga, takutlah ada apa-apa lagi musim pandemik ni kan…nasiblah beli saja hari itu. Telah beberapa tahun kami tidak pulang (ke Tawau) untuk sambutan Hari Raya,” katanya.

Pada 27 Nov lalu, Menteri di Jabatan Perdana Menteri (Parlimen dan Undang-undang), Wan Junaidi Tuanku Jaafar berkata, syarikat penerbangan perlu mencari jalan tengah bagi menyelesaikan isu kenaikan harga tiket ke Sabah dan Sarawak, khasnya menjelang cuti akhir tahun dan musim perayaan.

Bagaimanapun, beliau berkata, kerajaan sememangnya memahami kekangan perniagaan dihadapi syarikat penerbangan disebabkan Covid-19 yang menjejaskan operasi serta pendapatan syarikat, dan tidak akan campur tangan dalam urusan syarikat penerbangan dengan menetapkan harga siling tertentu. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ramai Rakyat Tempatan Sanggup Kerja Di Pasar

KUALA LUMPUR: Kira-kira 100 warga tempatan masih menunggu kekosongan kerja di pasar borong Selayang sejak kerajaan menetapkan pengambilan pekerja tempatan di sektor pekerjaan itu.

Perkara itu didedahkan Pengerusi Persatuan Penjaja dan Peniaga Kecil Melayu Pasar Borong Harian Selayang, Mohamad Pandu Insan Yahya.

Beliau menjelaskan, dengan dasar baharu kerajaan untuk tidak mengambil pekerja asing bekerja di pasar borong, pihaknya mengendalikan lebih 20 permohonan kerja sehari.

Katanya, pihaknya saja sudah membantu kira-kira 200 orang mendapatkan kerja manakala selebihnya diambil bekerja majikan atau ‘tauke’ di pasar borong.

“Saya anggarkan 400 orang tempatan sudah pun bekerja di pasar borong ini sejak sebelum Aidilfitri lalu.

“Dalam sehari lebih 10 panggilan kita terima yang menanyakan mengenai kekosongan kerja. Kita bantu memberikan maklumat jawatan kosong dan ada yang kita temuduga dan padankan dengan keosongan yang ada.

“Alhamdulilah sambutan menggalakkan dan tidak timbul dakwaan yang menyatakan orang kita malas dan tidak mahu bekerja di pasar. Saya kira itu dakwaan daripada kumpulan yang selama ini menguruskan pekerja asing.

“Kumpulan itu saya percaya saja mereka-reka cerita sebagai tekanan kepada kerajaan untuk mengambil semula pekerja asing,” katanya kepada BH.

Baru-baru ini, viral di medai sosial menyatakan, majikan di pasar borong sukar mendapatkan pekerja kerana tidak menawarkan gaji tinggi selain tidak mahu terikat untuk pembayaran potongan Kumpulan Wang Simpanan Pekerja (KWSP).

Turut viral kononnya, kegagalan majikan menyediakan potongan KWSP menyebabkan orang tempatan tidak berminat bekerja di pasar borong.

Mohd Pandu Insani berkata, beliau percaya dakwaan yang viral itu tidak menggambarkan situasi sebenar yang berlaku di lapangan.

Katanya, setiap hari lebih 30 orang akan mula bekerja dan yang datang ini membabitkan pelbagai bangsa, tua mahu pun muda.

“Tidak timbul isu majikan tidak mahu bayar KWSP atau sebagainya. Saya kira sekarang dalam Perintah Kawalan Pergerakan Bersyarat (PKPB) ramai yang memerlukan kerja kerana sesetengah syarikat terpaksa menutup operasi.

“Untuk meneruskan hidup, saya kira orang Malaysia sudah tidak memilih kerja, mereka sanggup bekerja asalkan mendapat gaji untuk meneruskan kehidupan.

“Ramai yang datang dalam kalangan belia, malah ada yang ditemuduga adalah lepasan institusi pengajian tinggi . Saya diberitahu mereka sanggup bekerja sementara menunggu keadaan ekonomi pulih dan sektor pekerjaan yang lain di buka semula,” katanya.- Berita Harian

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Hajiji Paling Sesuai Ketua Menteri, Kata PBS

KOTA KINABALU: Presiden PBS Maximus Ongkili gembira dengan keputusan Gabungan Rakyat Sabah (GRS) mencalonkan Pengerusi Perikatan Nasional (PN) Sabah Hajiji Noor sebagai ketua menteri, dengan berkata beliau “paling sesuai”.

Ahli Parlimen Kota Marudu itu berkata, keputusan berkenaan selaras cadangan dan pendirian PBS semasa pilihan raya negeri ke-16 manakala parti lain membuat keputusan berdasarkan keputusan pilihan raya yang baru berakhir.

“Kami (PBS) yakin, dengan sokongan ahli GRS, Hajiji akan dapat melaksanakan tugas dengan baik, berdasarkan pengalamannya yang luas sebagai bekas anggota kanan Kabinet negeri dan Adun selama 7 penggal,” katanya menambah Hajiji boleh menggunakan pengalamannya untuk berkhidmat kepada rakyat.

Beliau berkata, PBS percaya Hajiji akan dapat menjunjung mandat diberikan oleh rakyat dan mengetuai Sabah sebagai ketua menteri kepada semua rakyat Sabah.

“PBS berharap dapat bekerjasama dengannya dan memberikan sokongan penuh dan kerjasama untuk membentuk kerajaan Sabah yang baharu,” katanya dalam kenyataan hari ini.

“Kami yakin kerajaan negeri yang baharu, bawah GRS, akan dapat menghasilkan pencapaian baru yang boleh dibanggakan.” – FMT


Maximus Ketuai Pasukan Daripada Malaysia Ke London, Kaji Dokumen MA63

KOTA KINABALU: Sepasukan pakar undang-undang, penyelidik dan pegawai daripada kerajaan Persekutuan dan Sabah akan berkunjung ke London selama seminggu bagi mengkaji sebarang rujukan berkaitan hak-hak Sabah seperti yang termaktub dalam Perjanjian Malaysia 1963 (MA63).

Pasukan yang akan diketuai oleh Menteri di Jabatan Perdana Menteri (Hal Ehwal Sabah dan Sarawak) Datuk Seri Dr Maximus Ongkili itu dijadualkan berlepas ke London pada 19 Jun ini.

“Penyelidikan awal menunjukkan lebih 300 dokumen merujuk kepada hak kami dan perkara yang berkaitan dengan MA63 di Arkib Negara di London.

“Terdapat begitu banyak salah tanggapan dan sudah tiba masanya untuk menetapkan rekod yang betul. MA63 bukan sekadar perjanjian, oleh itu kami memerlukan semua fakta dan angka untuk membolehkan kami membuat tuntutan yang menjadi hak kami,” katanya dalam kenyataan hari ini.

Maximus juga menegaskan bahawa adalah penting untuk pasukan itu melakukan penyelidikan supaya hak rakyat Sabah dan Sarawak dilindungi. Usaha yang sama telah dilakukan oleh kerajaan Sarawak enam tahun lepas.

“Kami teruja kerana akhirnya, kami dapat memegang dan mengakses dokumen sulit ini, yang kini telah diubah status di Arkib Negara. Kami berharap dapat gambaran lebih baik tentang apa yang berlaku sebelum kemerdekaan (negeri) kita pada 1963,” ujarnya.

Antara ahli pasukan itu ialah Peguam Besar Negeri Sabah Datuk Nor Asiah Mohd Yusof; Utusan Khas Sabah ke Kawasan Pembangunan ASEAN Timur-Brunei, Indonesia, Malaysia, Filipina Tan Sri Pandikar Amin Mulia; serta pegawai undang-undang dan tertinggi dari pejabat kementerian dan Bahagian Hal Ehwal Sabah dan Sarawak; dan Jabatan Ketua Menteri Sabah.

Jelas Maximus, wakil tambahan dari kerajaan Sabah mungkin akan menyertai misi itu dan senarai masih disiapkan.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Benarkan Kapal NCS Masuki Perairan ESSZone Untuk Aktiviti Ekonomi

KOTA KINABALU : Kerajaan negeri Sabah membenarkan kapal bukan konvensional (NCS) atau kumpit dari Indonesia dan Filipina memasuki perairan Zon Keselamatan Pantai Timur Sabah (ESSZONE) dan kapal NCS Malaysia melalui perairan ESSZONE ke negara-negara itu bermula Jumaat ini.

Ketua Menteri Datuk Hajiji Noor berkata kebenaran itu dibuat bagi membolehkan aktiviti perdagangan barter dan pemindahan dilaksanakan semula setelah aktiviti itu digantung sejak Perintah Kawalan Pergerakan Bersyarat di seluruh Sabah dikuatkuasakan pada 13 Okt tahun lepas.

“Perdagangan barter dan pemindahan merupakan aktiviti yang menyumbang kepada ekonomi negeri Sabah. Aktiviti ini umumnya menggunakan mod pengangkutan kapal NCS bagi membawa barangan dari Sabah ke Filipina dan Indonesia serta sebaliknya.

“Bagi membendung penularan jangkitan COVID-19 dari luar negara, penggunaan kapal NCS bagi aktiviti ekonomi perdagangan barter dan pemindahan ini telah digantung seketika sebelum ini,” katanya dalam kenyataan hari ini.

Bagaimanapun, Hajiji berkata semua pemain ekonomi dalam sektor ekonomi tersebut hendaklah sentiasa mematuhi prosedur operasi standard (SOP) yang ketat bagi mengelakkan wujudnya kluster baharu COVID-19.

Beliau berkata SOP tersebut ialah kru kapal bebas daripada COVID-19; kru tidak dibenarkan turun ke daratan dan proses pemunggahan dilakukan syarikat tempatan; semua kapal masuk dan keluar hendaklah melalui laluan ditetapkan; dan mematuhi SOP, peraturan serta perundangan sedang berkuatkuasa.

“Adalah diharapkan dengan kebenaran ini, para peniaga dan pengusaha yang terlibat dalam ekonomi perdagangan barter dan pemindahan dapat kembali bangkit dan menyumbang kepada ekonomi negeri Sabah,” katanya. – BERNAMA


40 Individu Positif Covid-19 Dipercayai Daripada Sambutan Kaamatan – Masidi

KOTA KINABALU: Seramai 40 individu dikesan positif COVID-19 dipercayai berpunca daripada sambutan Kaamatan akhir bulan lalu yang kemudian mencetuskan kluster berkaitan komuniti di Sabah, hari ini.

Kluster Kionsom Kecil di Inanam, dekat sini tercetus selepas seorang lelaki berusia 31 tahun yang juga pekerja di sebuah syarikat di Inanam, disahkan positif COVID-19 melalui saringan bergejala di Jesselton Medical Centre, di sini pada 9 Jun lalu.

Jurucakap perkembangan harian COVID-19 Sabah, Datuk Masidi Manjun, berkata berikutan kes itu, seramai 86 kontak rapat menjalani ujian saringan COVID-19 pada 12 dan 13 Jun lalu dengan 27 daripadanya dikesan positif.

“Sehingga kini, jumlah kumulatif bagi kluster ini ialah 40 kes. Ada 34 sampel masih menunggu keputusan ujian saringan, manakala 12 sampel didapati negatif,” katanya dalam kenyataan, malam ini.

Sementara itu, Masidi yang juga Menteri Kerajaan Tempatan dan Perumahan negeri, berkata semua kematian yang berlaku di luar hospital di Sabah akan diklasifikasikan sebagai positif COVID-19 sehingga ujian saringan menunjukkan sebaliknya.

Beliau berkata, kematian di luar hospital perlu dilaporkan ke balai polis berdekatan sebelum dipanjangkan ke Pejabat Kesihatan Daerah dan dibawa ke bilik mayat hospital oleh pihak Kementerian Kesihatan (KKM) dengan bantuan polis untuk menjalani ujian RT-PCR atau RTK Antigen.

“Jenazah yang disahkan positif COVID-19 akan diurus mengikut garis panduan kematian disyaki atau disahkan positif COVID-19.

“Bagi yang beragama Islam, lokasi pengebumian akan ditentukan Jabatan Hal Ehwal Agama Islam Negeri Sabah (JHEAINS), manakala bagi agama lain akan ditentukan ketua agama di daerah masing-masing.

“Bagi jenazah yang tiada agama, lokasi pengebumian ditentukan Ketua Kampung.

“Pergerakan jenazah ke daerah lain hendaklah atas persetujuan Pejabat Kesihatan Daerah dan polis di tempat kematian berlaku,” katanya.

Beliau berkata, prosedur operasi standard (SOP) itu berkuat kuasa mulai hari ini dan berterusan sepanjang pandemik COVID-19.

Secara keseluruhan, Sabah merekodkan 184 kes baharu positif COVID-19 dengan tiga kematian, masing-masing dua di Tawau dan satu di Semporna, manakala sebanyak 226 kes sembuh.

Kes baharu hari ini menunjukkan penurunan 46 kes berbanding 230 kes yang dilaporkan semalam. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dicerai Ketika Masih Dalam Pantang Hanya Kerana Buku Klinik Koyak

NILAI: Dugaan buat seorang ibu beranak tiga di Flat Taman Semarak di sini apabila dia diceraikan suami ketika masih dalam pantang.

Keadaan itu menyebabkan wanita berusia 26 tahun tersebut berdepan tekanan, malah buntu memikirkan bagaimana mahu membesarkan tiga anaknya berumur empat dan dua tahun serta bayi berusia 17 hari.

Wanita kelahiran Sabah itu diceraikan suami pada Khamis lalu selepas 13 hari melahirkan anak lelakinya.

Menurutnya, dia tidak menyangka diceraikan hanya kerana menegur suaminya yang membiarkan buku temu janji klinik anaknya koyak.

“Saya tak tahu kenapa hanya disebabkan masalah kecil itu dia terus menceraikan saya dengan talak satu.

“Yang saya paling sedih kerana anak kami baru saja dilahirkan dan belum sempat merasa kasih sayang seorang bapa,” katanya ketika ditemui di rumah sewanya pada Isnin.

Wanita tersebut turut menerima kunjungan Pengurus Semarak Resource Centre, Muzaliza Musa.

Semarak Resource Centre merupakan pusat komuniti flat berkenaan.

Mengulas lanjut katanya, penceraian berkenaan merupakan kali kedua selepas kali pertama pada 2018, bagaimanapun dirujuk semula ketika masih dalam tempoh edah.

Jelasnya, sepanjang empat tahun mendirikan rumah tangga dengan suaminya itu, mereka tidak mempunyai banyak masalah.

“Saya rasa mungkin dia tertekan sejak Perintah Kawalan Pergerakan (PKP) ini kerana tak dapat bekerja seperti biasa dan kemuncaknya bila dia terpaksa menjalani kuarantin di rumah selama 10 hari kerana positif Covid-19,” katanya.

Wanita tabah itu berkata, dia tidak lagi mahu mengenangkan apa yang berlaku dan mahu membuka buku baharu demi anak-anaknya.

Bagaimanapun katanya, apa yang menjadi masalah kepadanya ketika ini adalah untuk membayar sewa rumah dan bil utiliti kerana selama ini bergantung sepenuhnya kepada suami.

Sementara itu, Muzaliza berkata, Jabatan Kebajikan Masyarakat (JKM) turut turun padang untuk melihat keadaan keluarga itu dengan lebih dekat, dalam masa sama beliau turut mengalu-alukan bantuan dan sumbangan daripada mana-mana pihak untuk meringankan beban keluarga tersebut.

“Dari segi barangan makanan dan keperluan, ia mencukupi buat masa ini tetapi apa yang jadi kebimbangannya ialah bayaran bulanan sewa rumah dan bil utiliti yang perlu ditanggung selepas ini,” katanya.

Bagi mereka yang mahu membantu, sumbangan boleh disalurkan ke akaun Maybank 1562-2636-2529 atas nama Nurmila. – SINAR

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Rakyat Malaysia raih tempat ketiga pertandingan Mrs World 2019

KUALA LUMPUR: Buat pertama kalinya sejak 35 tahun, seorang rakyat Malaysia berjaya muncul sebagai seorang daripada tiga pemenang utama dalam pertandingan ratu cantik Mrs World.

Kokilam Kathirvailu, 34, meraih tempat ketiga pada pertandingan Mrs World 2019 yang diadakan di West Gate Resort di Las Vegas, Amerika Syarikat pada Sabtu, menurut Pengarah Nasional Mrs Malaysia World Datin Harveen Kaur yang juga juara Mrs Malaysia World 2017.

Dalam satu kenyataan beliau, berkata pertandingan ratu cantik Mrs World 2019 itu menampilkan peserta dari 38 negara.

Mahkota Mrs World 2019 menjadi milik Jennifer Le dari Vietnam manakala Matapa Maila Rikhotso dari Afrika Selatan muncul naib juara.

Kokilam yang berasal dari Kuala Lumpur dan seorang ibu kepada tiga anak itu dimahkotakan sebagai Mrs Malaysia World 2018-2019 dalam pertandingan yang diadakan September lepas di ibu negara.

Harveen Kaur berkata, Kokilam akan pulang ke tanah air malam ini dan dijadualkan tiba di Lapangan Terbang Antarabangsa Kuala Lumpur pada 8.55 malam.

Beliau berkata, matlamat utama pertandingan Mrs World adalah “satu perayaan bagi wanita berkahwin mendapat kejayaan dalam rumah tangga dan menggunakannya untuk membawa lebih banyak kegembiraan di dunia”.

Mrs World adalah pertandingan ratu cantik pertama dan tertua di dunia yang diasaskan oleh David Marmel yang juga presidennya. Ia diwujudkan pada 1984 dan kini mempunyai pengarah nasional di 80 negara. – BERNAMA


Empat Individu Ditahan, Rampas 50 Kilogram Syabu

SANDAKAN: Jabatan Kastam Diraja Malaysia (JKDM) Sabah merampas dadah bernilai RM2.08 juta seberat 50 kilogram dan menahan empat lelaki.

Keempat-empat suspek yang menaiki pesawat komersil dari Kuala Lumpur ke Sandakan, 23 Jun lalu ditahan di unit pemeriksaan penumpang Lapangan Terbang Sandakan.

Penolong Ketua Pengarah Kastam Zon Sabah, Datuk Abdullah Jaapar, berkata mereka yang berusia antara 19 hingga 23 tahun ditahan selepas berada dalam keadaan mencurigakan.

“Selepas pemeriksaan ke atas bagasi mereka, kita mendapati ia berisi dadah jenis Methamphetamine.

“Mereka kini ditahan untuk siasatan di bawah Seksyen 39B Akta Dadah Berbahaya 1952. Siasatan lanjut masih diteruskan termasuk mengesan rekod pergerakan mereka sebelum ini,” katanya dalam sidang media di sini, hari ini.

Abdullah berkata, JKDM Sabah turut menahan empat individu pada hari yang sama dan merampas tiga kilogram dadah bernilai RM150,000 di Kargo MAS, Lapangan Terbang Antarabangsa Kota Kinabalu.

Katanya, suspek termasuk seorang lelaki tempatan berusia 47 tahun menggunakan modus operandi dengan memanipulasi bungkusan yang diikrar sebagai tudung sebelum pemeriksaan mendapati ia berisi dadah jenis Methamphetamine.

“Tiga lagi suspek adalah warga asing termasuk dua wanita berusia antara 19 hingga 45 tahun,” katanya.

Abdullah berkata, tangkapan kes dadah itu dibuat menerusi Ops Ice Break II 2020 yang dilaksanakan bermula 22 Jun hingga 5 Julai lalu.

Katanya, ia diadakan serentak di pintu masuk negara, pusat pengumpulan mel dan kurier, gudang kargo udara dan pintu sempadan darat negara bagi memutuskan rangkaian pengedaran dadah berbahaya.

Dalam perkembangan berkaitan, Abdullah berkata, sepanjang tahun ini, JKDM Sabah berjaya merampas dadah bernilai RM3.5 juta membabitkan 17 kes.

“Kita juga berjaya merekodkan tangkapan kes rokok bernilai RM5.3 juta dan RM3.4 juta bagi minuman keras.

“Kita berharap orang ramai agar terus membantu pihak berkuasa membanteras kegiatan penyeludupan dadah, rokok, minuman keras, mercun atau lain-lain barang yang belum lulus kastam dengan menyalurkan maklumat kepada pihak berkuasa,” katanya.- Berita Sabah

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tikam Isteri Berkali-Kali Tak Bagi Duit Beli Dadah

LAHAD DATU : Seorang lelaki tergamak menikam isterinya hanya kerana tidak diberikan wang untuk membeli dadah pada kejadian di rumah mereka di Kampung Tanjung Labian di sini, jam 7 petang semalam.

Mangsa yang berusia 21 tahun cedera di lengan kanan selepas ditikam beberapa kali menggunakan gunting.

Ketua Polis Daerah Lahad Datu Asisten Komisioner Rohan Shah Ahmad berkata, akibatnya, mangsa yang juga warga Filipina terpaksa menerima tiga jahitan.

“Suspek yang juga suami mangsa berusia 25 tahun menyerah diri di Balai Polis Desa Kencana, jam 12.30 tengah hari tadi.

“Siasatan awal mendapati, pasangan berkenaan berkahwin sejak lima tahun lalu dan mempunyai dua anak berusia dua dan tiga tahun.

“Suspek melakukan sedemikian terhadap isterinya selepas berang tidak diberikan wang yang dipercayai mahu digunakan untuk membeli dadah,” katanya pada kenyataan.

Kes disiasat mengikut Seksyen 324 Kanun Keseksaan yang membawa hukuman penjara sehingga 10 tahun jika sabit kesalahan. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Saya baru selesai ambil pelepah kelapa’

Lahad Datu: Tindakan seorang lelaki memegang parang sambil memandu di kawasan Perdana, dekat sini, semalam, mengundang kebimbangan penduduk setempat selepas perbuatannya itu dirakam dan ditularkan di laman sosial.

Bagaimanapun, lelaki berusia 40-an itu menjelaskan kepada pihak polis bahawa dia sebenarnya baru saja selesai mengambil pelepah kelapa dan gotong royong untuk majlis perkahwinan adiknya.

Ketua Polis Daerah Lahad Datu, Asisten Komisioner Nasri Mansor berkata, bertindak atas maklumat orang awam pihaknya berjaya mengesan lelaki terbabit untuk diambil keterangan pada jam 8 malam, semalam.

“Hasil siasatan mendapati, dalam kejadian kira-kira 9 pagi itu, lelaki terbabit baru saja selesai mengambil pelepah kelapa dan gotong royong untuk majlis perkahwinan adiknya.

“Ketika kejadian, dia baru saja masuk ke dalam kereta dan terus memulakan perjalanan. Sebelum sempat memasukkan tangan ke dalam kereta, ada pihak yang telah mengambil gambarnya sedang memegang parang dan diviralkan di Facebook,” katanya ketika dihubungi, hari ini.

Sehubungan itu, Nasri berkata, selepas mendengar penjelasan lelaki itu, pihaknya menasihatkannya supaya tidak mengulangi perbuatan itu kerana ia mengundang kebimbangan kepada masyarakat setempat.

“Pemandu dinasihatkan mengenai kesan dan akibat yang berlaku disebabkan perbuatannya itu.

“Pemandu telah memohon maaf kepada semua pihak dan berjanji tidak mengulanginya lagi,” katanya.

Nasri berkata, isu itu sudah selesai dan meminta masyarakat terutamanya netizen supaya berhenti menyebarkan perkara itu bagi mengelak kerisauan di kalangan penduduk setempat. – Harian Metro


Covid-19: Keningau Catat Satu Kematian Hari Ini

KOTA KINABALU: Sabah hari ini mencatat kes kematian keenam akibat Covid-19 menjadikan jumlah korban akibat wabak itu kini seramai enam orang.

Difahamkan, kematian itu membabitkan seorang wanita warga emas berusia 85 tahun di Kampung Patikang Ulu, Keningau.

Pesakit berkenaan telah disahkan meninggal dunia kelmarin di rumah beliau sebelum dibawa ke Hospital Keningau.

Statistik terbaharu yang dimuat naik Menteri Kesihatan dan Kesejahteraan Rakyat Sabah, Datuk Frankie Poon Ming Fung dalam Facebook beliau hari ini turut memaklumkan pertambahan kes baharu di daerah berkenaan.

Ini menjadikan jumlah keseluruhan kes Covid-19 yang pernah direkodkan di Sabah kini sebanyak 356 kes.

Sementara itu, tiada kes pesakit jangkitan wabak berkenaan sembuh hari ini dengan jumlah keseluruhan kes sembuh kekal 341 manakala jumlah kes aktif juga kekal sebanyak sembilan.

Jumlah daerah yang berada dalam zon kuning kerana mencatat kes aktif juga kekal sebanyak enam daerah iaitu Kota Kinabalu, Tuaran dan Beaufort yang masing-masing mencatat dua kes manakala Tawau, Penampang serta Pitas masing-masing mencatat satu kes.

Sabah juga kini menjadi negeri ketujuh tertinggi mencatatkan Covid-19 di belakang Kuala Lumpur yang mencatat sebanyak 2,409, Selangor (1,987), Negeri Sembilan (931), Johor (678), Sarawak (556) dan Pahang (363). – Berita Sabah

kuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PAS Labuan Gesa Sekat Penjualan Arak Di Kedai Runcit

LABUAN: PAS Labuan meminta larangan penjualan arak di kedai runcit di pulau berkenaan dilaksanakan sebagaimana Dewan Bandaraya Kuala Lumpur (DBKL) menyekat penjualan arak di kedai runcit, kedai serbaneka dan kedai ubat Cina.

Yang Dipertuanya, Hamir Zahari berkata, langkah itu juga adalah sebagai salah satu usaha dalam mengekang peningkatan kemalangan disebabkan pemandu mabuk.

“PAS juga menyedari akan hakikat bahawa pengambilan minuman keras ini banyak mendatangkan keburukan yang boleh mengakibatkan bahaya kepada diri dan masyarakat sekeliling,” katanya di Facebook.

Hamir yang juga Timbalan Pengerusi Majlis Penasihat Perbadanan Labuan berkata, sekatan itu juga harus dijadikan rujukan dan ikutan pihak berkuasa tempatan di Labuan.

Katanya, ia bagi menyekat penjualan minuman keras di kedai runcit, seterusnya dapat mengekang peningkatan kes kemalangan oleh pemandu mabuk, kerosakan akhlak, keganasan rumahtangga dan ketagihan arak dalam kalangan generasi muda.

“PAS Labuan bersedia memberikan sokongan dan kerjasama dalam memberikan cadangan yang terbaik kepada pihak berkuasa tempatan untuk tujuan pelaksanaan sekatan tersebut,” katanya.

DBKL dalam kenyataan sebelum ini, memaklumkan penjualan bir di kedai runcit, kedai serbaneka dan kedai ubat Cina di Kuala Lumpur kini hanya dibenarkan sehingga 9 malam.

Katanya, perkara itu sebagai syarat baharu untuk permohonan Lesen Minuman Keras (LMK) dan pelanggan masih boleh membeli bir di premis tersebut yang boleh dijual bermula jam 7 pagi.

Larangan itu diumumkan pada Nov tahun lalu dan sepatutnya berkuat kuasa pada 1 Okt, namun ditangguh sementara untuk kajian oleh DBKL.

Larangan itu mendapat kecaman daripada penggubal undang-undang pembangkang dan masyarakat sivil selepas ia diumumkan tahun lalu kerana kebimbangan mengenai pencabulan hak orang bukan Islam. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Selepas menghilang PRU-14, Yamani Hafez hilang keluar pintu belakang Parlimen

KUALA LUMPUR: Hampir 20 petugas media pulang hampa setelah dihalau beberapa pegawai Parlimen kerana tidak membenarkan untuk mendapatkan reaksi Ahli Parlimen Sipitang, Yamani Hafez Musa.

Petugas media yang ‘setia’ menunggu di luar Kamar Khas, tempat Yamani Hafez yang juga anak bekas Ketua Menteri Sabah, Tan Sri Musa Aman mengangkat sumpah, tiba-tiba didekati seorang pegawai Parlimen yang meminta wartawan dan jurukamera beredar.

Pegawai itu meminta petugas media beredar berikutan Ahli Parlimen Sipitang itu tidak mahu diganggu dengan sebarang soalan.

Bagaimanapun, petugas media tetap berada di luar Kamar Khas, menunggu kelibat Yamani Hafez.

Selepas itu, datang seorang polis bantuan tiba-tiba mengherdik ‘apa tunggu lagi, turun turun turun’ kepada petugas media yang sedang menunggu untuk mendapatkan maklumbalas Yamani Hafez yang dikatakan hilang selepas Pilihan Raya Umum ke-14 (PRU-14).

Keadaan di perkarangan Kamar Khas dan bilik makan kelihatan ‘dikawal ketat’ beberapa pegawai dan polis bantuan Parlimen untuk menghalang petugas media hampir dengan Yamuni Hafez.

Apa yang berlaku itu membuatkan petugas media tidak berpuas hati dengan layanan berkenaan walhal mereka mendapat jemputan oleh pihak Parlimen untuk membuat liputan.

Setiausaha Dewan Rakyat, Datuk Roosme Hamzah memberitahu, pihaknya tidak memberi sebarang arahan kepada pegawainya untuk meminta petugas media beredar.

Sehubungan itu, beliau memohon maaf kepada petugas media diatas apa yang berlaku.

Tambahan pula, tiada seorang pun pegawai kepada Yamani Hafez tidak bertemu dengan petugas media untuk memaklumkan bahawa ‘bosnya’ tidak mahu diganggu.

Setelah dihalang, petugas media turun dan kekal menanti Yamani Hafiz di kawasan lobi dan ada beberapa yang tunggu di pintu masuk Parlimen.

Setelah hampir 45 minit menunggu, difahamkan Yamani Hafez secara senyap-senyap beredar menggunakan pintu belakang.

Terdahulu, Yamani Hafez mengangkat sumpah sebagai Ahli Parlimen Sipitang di hadapan Yang Dipertua Dewan Rakyat, Datuk Mohamad Ariff Md Yusof, di Kamar Khas Parlimen kira-kira jam 10.04 pagi ini.

Dengan itu, beliau menjadi wakil rakyat terakhir mengangkat sumpah sebagai Ahli Parlimen. – Berita Harian


Richard Malanjum bersara hari ini

PUTRAJAYA: Tan Sri Richard Malanjum hari ini menamatkan perkhidmatannya sebagai Ketua Hakim Negara selepas mencapai usia bersara wajib iaitu 66 tahun enam bulan.

Beliau yang akan mencapai usia 67 tahun pada 13 Oktober ini, menjawat jawatan berkenaan selama sembilan bulan.

Tempoh perkhidmatan beliau sebelum ini dilanjutkan selama enam bulan, seperti yang dibenarkan di bawah Perlembagaan Persekutuan.

Malanjum mengangkat sumpah sebagai Ketua Hakim Negara pada 11 Julai 2018.

Beliau yang sebelum itu Hakim Besar Sabah dan Sarawak, menggantikan Tun Md Raus Sharif, yang mengemukakan surat peletakan jawatan sebagai Ketua Hakim Negara.

Semalam, Perdana Menteri, Tun Dr Mahathir Mohamad, berkata beliau sudah mempunyai calon pengganti dan akan mengumumkannya kelak. – Berita Harian


Senarai Palsu, Kami Tak Sokong Anwar – Bung

KOTA KINABALU: Ketua Umno Sabah Datuk Seri Bung Moktar Radin dan Ketua Umno Kimanis Datuk Mohamad Alamin menafikan menyokong Presiden Parti Keadilan Rakyat (PKR) Datuk Seri Anwar Ibrahim untuk menubuhkan kerajaan baharu persekutuan menggantikan Perikatan Nasional (PN).

Bung Moktar yang juga Timbalan Ketua Menteri Sabah dan Mohamad membuat penafian itu apabila nama mereka dikaitkan antara wakil rakyat Umno yang dikatakan tersenarai menyokong Anwar seperti tersebar di media sosial sebelum ini.

Sambil menegaskan beliau tidak tahu mengenai senarai berkenaan, Bung Moktar yang juga Ahli Parlimen Kinabatangan menyatakan dakwaan yang mengaitkan beliau dengan gerakan menukar kerajaan diketuai Anwar adalah palsu.

“Saya tidak tahu-menahu mengenai perkara ini. Saya hanya dimaklumkan kononnya nama saya ada dalam senarai yang disebarkan sebuah portal dan tular di media sosial.

“Berikutan itu saya menafikan sekeras-kerasnya dakwaan yang mengatakan saya pernah atau terbabit menyokong gerakan menubuhkan kerajaan baharu diketuai Ahli Parlimen Port Dickson,” katanya dalam satu kenyataan, hari ini.

Anwar sebelum ini mendakwa mendapat sokongan majoriti Ahli Parlimen untuk dipersembahkan kepada Yang di-Pertuan Agong bagi membolehkannya membentuk kerajaan baharu dan mengambil alih jawatan Perdana Menteri.

Bung Moktar yang juga Menteri Kerja Raya negeri berkata, tumpuan Umno Sabah ketika ini adalah untuk memajukan negeri dan memperbaiki taraf hidup rakyat sejajar ikrar Gabungan Rakyat Sabah (GRS) selepas mengambil alih kerajaan negeri pada Pilihan Raya Negeri (PRN), 26 September lalu.

Katanya, dengan berakhirnya PRN itu, masa berpolitik juga sudah tamat dan digantikan dengan agenda memulihkan pembangunan negeri serta menangani penularan pandemik Covid-19.

“Masa berpolitik sudah berlalu, sekarang kita tumpu usaha membangunkan negeri dan membela nasib rakyat, lebih-lebih lagi ketika ini Sabah berdepan dengan gelombang kedua Covid-19.

“Kehidupan rakyat semakin terjejas disebabkan penularan pandemik berkenaan yang semakin membimbangkan terutama di kawasan yang dikategorikan sebagai zon merah,” katanya.

Sementara itu, Mohamad yang namanya turut didakwa menyokong Anwar, menyangkal dakwaan berkenaan selain menyifatkannya sebagai tindakan tidak bertanggungjawab.

Ahli Parlimen Kimanis itu menegaskan pendirian beliau untuk kekal bersama Umno dan menyokong kerajaan PN pimpinan Perdana Menteri, Tan Sri Muhyiddin Yassin.

“Kalau benar Anwar mendapat sokongan majoriti Ahli Parlimen untuk menubuhkan kerajaan baharu, beliau sepatutnya membuktikan perkara itu di Dewan Rakyat, bukan di hotel atau sidang media,” katanya.

Anwar dalam satu sidang media sebelum ini membuat kejutan apabila mengumumkan mendapat sokongan majoriti Ahli Parlimen untuk membentuk kerajaan baharu dan mengambil alih jawatan Perdana Menteri.

Beliau mendakwa senarai Ahli Parlimen terbabit akan dibawa mengadap Yang di-Pertuan Agong dalam masa terdekat bagi mendapat perkenan baginda berhubung pembentukan kerajaan baharu pimpinannya.

Semalam, satu senarai nama Ahli Parlimen dikatakan menyokong Anwar menjadi Perdana Menteri Kesembilan tersebar di media sosial.

Ia adalah senarai kedua selepas senarai awal sejurus Anwar membuat pengumuman berhubung dakwaan perubahan kerajaan pada akhir bulan lalu.

Bagaimanapun, Pengarah Komunikasi PKR, Fahmi Fadzil hari ini menyatakan senarai yang tular itu adalah tidak benar selain menafikan ia dikeluarkan parti berkenaan.- HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Perang poster, bendera PRK Sandakan hambar

SANDAKAN: Genap seminggu semalam sejak kempen Pilihan Raya Kecil (PRK) Parlimen Sandakan bermula namun ‘perang’ bendera antara calon bertanding kelihatan hambar.

Tinjauan Bernama mendapati tidak banyak bahan kempen seperti poster, gegantung dan bendera yang dipasang.

Hanya sesetengah kawasan sahaja dipenuhi bahan kempen daripada calon ataupun parti yang bertanding.

Di Kampung Sim-Sim tinjauan mendapati hanya bendera dan poster daripada calon DAP, Vivian Wong Shir Yee dan Parti Bersatu Sabah (PBS), Datuk Linda Tsen Thau Lin yang dipasang.

Di kawasan lain ialah Bandar Letat yang menampilkan poster wajah calon Bebas, Chia Siew Yung.

Penduduk Kampung Sim-Sim Rohani Mohd Ismail, 28, berkata pendekatan calon yang berkempen dari rumah ke rumah mungkin lebih berkesan mendekati pengundi.

“Di sini (Sim-Sim)memang nampak banyak bendera kerana ini kawasan kampung dan semua calon berkempen dalam keadaan yang baik,” katanya kepada Bernama.

Dalam pada itu, ada yang berpendapat banyaknya bendera itu bukan penentu kepada kemenangan kepada setiap calon.

Menurut Abdul Hamid Fattah, 40, undi adalah rahsia bagi setiap individu kerana negara mengamalkan sistem demokrasi.

Beliau berkata siapa pun yang menang dalam PRK bagi Parlimen Sandakan, perkara utama yang perlu disediakan ialah membuka peluang pekerjaan kepada penduduk tempatan.

“Kita tidak minta duit tetapi hanya sediakan peluang pekerjaan kerana ramai graduan institusi pengajian tidak mempunyai pekerjaan,” katanya.

PRK Parlimen Sandakan menyaksikan pertandingan lima penjuru antara calon DAP, PBS dan tiga calon Bebas termasuk bekas Pengerusi Parti Amanah Negara (AMANAH) Sabah, Hamzah Abdullah dan bekas pembantu tadbir di Pusat Khidmat Parlimen Sandakan, Sulaiman Abdul Samat.

Parlimen Sandakan mempunyai dua kawasan Dewan Undangan Negeri (DUN) iaitu Tanjong Papat dan Elopura dengan jumlah 40,131 pemilih layak mengundi, termasuk 270 pengundi awal dan lima pengundi tidak hadir kerana berada di luar negara.

Suruhanjaya Pilihan Raya (SPR) menetapkan hari pengundian awal pada 7 Mei dan mengundi pada 11 Mei ini. — Bernama


19 tahun tidak potong rambut

KAGOSHIMA: Seorang gadis Jepun yang rambutnya tidak pernah digunting sejak dilahirkan buat pertama kali pada usia 19 tahun akhirnya memotong rambutnya itu minggu lalu, kerana akan memulakan pengajian di universiti bulan ini.

Keito Kawahara, 19, yang pernah diiktiraf mempunyai rambut terpanjang di dunia, mahu mendermakan rambutnya itu kepada organisasi bukan kerajaan untuk dijadikan rambut palsu.

Gadis dari Izumu, Kagoshima, mula membiarkan rambutnya menjadi panjang kerana mahu menutup parut di kepala akibat pembedahan ketika bayi.

Setiap pagi, Keito yang bakal memulakan pengajian di sebuah universiti di Kumamoto, mengikat rambutnya menjadi tocang sebelum ke sekolah.

Dia pernah beberapa kali terfikir untuk mengubah gaya rambut, namun membatalkan niat itu kerana mahu menumpu kepada peperiksaan kemasukan universiti.

Pada Mac tahun lalu, Rekod Dunia Guinness mengiktiraf Keito mempunyai rambut paling panjang di dunia bagi remaja berusia antara 13 hingga 17, sepanjang 155.5 sentimeter. – Agensi


Pelajar Perempuan Pendidikan Khas Jatuh Bangunan

PENAMPANG: Seorang pelajar Tingkatan Empat kelas pendidikan khas cedera selepas dipercayai terjatuh dari bangunan asrama di sebuah sekolah menengah di daerah ini, semalam.

Ketua Polis Daerah Penampang, Deputi Superintendan Mohd Haris Ibrahim berkata mangsa perempuan berusia 16 tahun ditemui terjatuh dari tingkat satu bangunan asrama sekolah berkenaan pada pukul 8.40 pagi.

“Siasatan awal mendapati mangsa dipercayai murung dan tekanan disebabkan merasa tersisih daripada rakan-rakan lain di asrama berkenaan.

“Mangsa tidak mengalami sebarang kecederaan serius dan dirawat di Zon Pemerhatian Separa Kritikal Hospital Queen Elizaberth I (HQE I), Kota Kinabalu,” katanya ketika dihubungi di sini, hari ini.

Menurutnya, kes disiasat mengikut Seksyen 309 Kanun Keseksaan. – SabahNewsToday


Vaksin Pfizer Tiba Di Semporna, 1,397 Frontliner Terima Suntikan Mac Ini

SEMPORNA, 27 Feb : Vaksin Pfizer-BioNTech tiba di Semporna hari ini dengan 1,397 petugas barisan hadapan akan divaksinasi dalam fasa pertama Program Imunisasi COVID-19 Kebangsaan 2021 di daerah ini, bermula Mac.

Pegawai Kesihatan Daerah Semporna Dr Shameer Khan Sulaiman berkata vaksin itu dihantar dengan diiringi polis melalui jalan darat dari Kota Kinabalu ke Keningau dan Tawau sebelum tiba di Semporna.

“Kumpulan pertama vaksin ini akan disimpan di Klinik Kesihatan Semporna dan seramai 1,397 petugas barisan hadapan akan menerima suntikan vaksin dos pertama pada hujung Mac ini,” katanya kepada Bernama di sini.

Selain itu, menurutnya dalam perancangan fasa kedua, vaksin berkenaan akan ditempatkan di Klinik Kesihatan Pulau Bum Bum bagi liputan imunisasi kepada penduduk pulau dan sekitarnya.

Sementara itu di Tawau, Presiden Majlis Perbandaran Tawau (MPT) Arnold Joibi berkata pihaknya sudah mengenal pasti sembilan lokasi di Tawau termasuk Kalabakan bagi melaksanakan program vaksinasi itu.

“Ini termasuk penyediaan tempat untuk program imunisasi fasa pertama yang akan dilaksanakan Mac nanti,” katanya.

Sementara itu, tinjauan Bernama mendapati rata-rata penduduk Tawau yang ditemui bersedia untuk menerima suntikan vaksin COVID-19.

Peniaga Pasar Tanjung, Naterhasan Ibnu, 25, berharap beliau diberikan suntikan vaksin dengan kadar segera sama seperti pasukan barisan hadapan kerana sentiasa berdepan dengan ramai orang di pasar terbesar di daerah itu.

Turut senada,  seorang peniaga sayur, Norazizah Arsyad, 40, menyambut baik program imunisasi dan berharap menjadi antara penerima terawal suntikan vaksin kerana sentiasa berdepan dengan ramai pelanggan.

“Peniaga kecil seperti kami ini, hanya bergantung harap dengan jualan harian, pendapatan kami akan terjejas 100 peratus sekiranya pasar selalu ditutup akibat COVID-19 seperti tahun lepas,” katanya.

Sementara itu, penjual ikan Chong Fui Lan, 52, turut menzahirkan rasa kesyukuran kerana penawar atau vaksin COVID-19 yang selama ini ditunggu-tunggu sudah tiba di negara kita.

“Sebagai peniaga di pasar ikan ini, memang terasa kesannya bukan sahaja penyusutan pendapatan tetapi perlu sentiasa berhati-hati supaya terhindar daripada penyebaran wabak,” katanya.

Program Imunisasi COVID-19 Kebangsaan 2021 peringkat Sabah akan dilancarkan oleh Ketua Menteri Datuk Hajiji Mohd Noor, yang akan menjadi penerima pertama vaksin itu di Sabah pada 4 Mac ini. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Papan Tanda Larangan Merokok Dipasang Di 5,206 Premis Makanan Di Sabah

KOTA KINABALU, 2 Ogos – Sebanyak 5,206  premis makanan di negeri ini telah memasang papan tanda larangan merokok daripada 5,704 premis yang diperiksa oleh Jabatan Kesihatan Negeri Sabah (JKNS).

Menteri Kesihatan dan Kesejahteraan Rakyat negeri Datuk Frankie Poon Ming Fung berkata pemeriksaan itu dijalankan sejak pewartaan premis makanan bermula 1 Jan lepas.

Katanya sebanyak 1,444 penguatkuasaan pendidikan telah dijalankan dengan 498 notis amaran dikeluarkan kepada premis makanan yang tidak memasang papan tanda dan 14 notis amaran kepada perokok yang merokok di premis makanan.

Menurutnya dalam meningkatkan kesedaran berhubung pewartaan larangan merokok di premis makanan itu, sejumlah 262 sesi taklimat pendidikan telah dilaksanakan.

JKNS akan meneruskan pemantauan bagi memastikan menjelang Disember 2019, 100 peratus premis makanan di negeri ini mempunyai tanda larangan merokok, katanya dalam satu kenyataan di sini, hari ini.

Poon berkata mesyuarat jemaah menteri negeri pada 24 Julai lepas telah bersetuju dengan pelanjutan penguatkuasaan secara pendidikan sehingga 31 Dis ini.

Katanya ini bagi memberikan peluang yang  secukupnya kepada perokok untuk meningkatkan pengetahuan  tentang larangan merokok dan seterusnya turut mengambil keputusan untuk tidak merokok di premis makanan yang dilarang di bawah  Peraturan 11, Peraturan-Peraturan Kawalan, Hasil Tembakau (PPKHT) 2004.

Menurutnya dalam tempoh masa pelanjutan, kementeriannya juga akan berbincang dengan pihak berkuasa tempatan untuk menentukan kawasan merokok di luar premis makanan.

Dalam pada itu, Poon berkata perokok yang ingin berhenti merokok boleh mengikuti Program Berhenti Merokok yang disediakan di Klinik Berhenti Merokok.

Katanya di Sabah terdapat 23 hospital, 58 klinik kesihatan dan 12 fasiliti swasta yang menawarkan perkhidmatan berhenti merokok melalui perkhidmatan mQuit.


PPM Sandakan Gagalkan Cubaan Seludup 500 liter Minyak Petrol Bernilai RM16,240

SANDAKAN, 16 Julai – Pasukan Polis Marin (PPM) Sandakan merampas kira-kira 500 liter minyak petrol dianggarkan bernilai RM16,240 disyaki diseleweng untuk penyeludupan di sebuah jeti tidak diwartakan di Batu 2.5 di sini semalam.

Komander PPM Wilayah 4 ACP Mohamad Pajeri Ali berkata hasil maklumat Unit Risik Marin (URM), PPM Sandakan berjaya menahan seorang lelaki warga asing berumur 36 tahun bersama sebuah van yang sarat dengan muatan minyak petrol dalam satu operasi pukul 9 pagi semalam.

“Hasil pemeriksaan dalam kenderaan tersebut, didapati terdapat lebih kurang 20 tong jerikin masing-masing bersaiz 25 liter berisi minyak petrol.

“Pemandu van ditahan kerana gagal menunjukkan sebarang dokumen pengesahan membawa minyak daripada Kementerian Perdagangan Dalam Negeri Dan Hal Ehwal Pengguna (KPDNHEP),” katanya dalam kenyataan di sini hari ini.

Mohamad Pajeri berkata tangkapan dan rampasan dibawa ke pangkalan Markas Operasi PPM Sandakan untuk tindakan selanjutnya dan kes disiasat di bawah Seksyen 21 Akta Kawalan Bekalan 1961 dibaca bersama Peraturan 3 (1) Peraturan-Peraturan Kawalan Bekalan, yang memperuntukkan denda RM1 juta dan penjara tiga tahun, jika sabit kesalahan.


Sabah Tambah 26 Sekatan Jalan Raya Mulai Esok

KOTA KINABALU: Sabah akan menambah 26 sekatan jalan raya di seluruh negeri mulai esok.

Jurucakap perkembangan harian COVID-19 Sabah, Datuk Masidi Manjun berkata tindakan itu bagi melancarkan penguatkuasaan sekatan pergerakan penuh di negeri itu.

Sementara itu beliau berkata, sebanyak 72 sekatan jalan raya dilaksanakan dalam tempoh 24 jam lalu membabitkan pemeriksaan ke atas 38,075 kenderaan.

Daripada jumlah itu, 259 kenderaan diarah berpatah balik.

“Sebanyak 49 kompaun melanggar prosedur operasi standard (SOP) COVID-19 dikeluarkan di seluruh Sabah,” katanya.

Dalam pada itu, Masidi yang juga Menteri Kerajaan Tempatan dan Perumahan merangkap Menteri Kewangan II negeri berkata jumlah kes harian COVID-19 semalam kekal mencatatkan tiga angka.

“Jumlah kes positif baharu COVID-19 semalam adalah sebanyak 190 kes, menjadikan jumlah kumulatif sebanyak 62,037 kes dengan dua kematian direkodkan di Lahad Datu.

“Jumlah pesakit COVID-19 yang sembuh dan dibenarkan keluar hospital seramai 131 menjadikan jumlah kumulatif 59,522 orang.

“Seramai 1,468 pesakit sedang menerima rawatan iaitu 448 orang di hospital, 1,015 orang di Pusat Kuarantin dan Rawatan Berisiko Rendah (PKRC) Awam dan di Pusat Tahanan Sementara (PTS) seramai lima orang,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Perincian i-Sinar KWSP Diumum Minggu Hadapan

KUALA LUMPUR: Kumpulan Wang Simpanan Pekerja (KWSP) akan mengumumkan perincian program i-Sinar minggu hadapan susulan pengumuman Menteri Kewangan, Tengku Datuk Seri Zafrul Abdul Aziz pada sesi ucapan penggulungan Belanjawan 2021, hari ini.

Jabatan Hal Ehwal Korporat KWSP, berkata perincian itu merangkumi kriteria kelayakan ahli yang pendapatannya terkesan termasuk mereka yang kehilangan pekerjaan atau mengalami pengurangan gaji.

“KWSP menjangkakan ahli yang memenuhi kriteria kelayakan boleh memohon bermula pertengahan Disember 2020, dengan pembayaran pertama sebulan selepas permohonan diluluskan,” katanya dalam kenyataan, hari ini.

i-Sinar adalah kemudahan tambahan kepada program bantuan kerajaan lain dan juga inisiatif-lain yang diperkenalkan KWSP ketika pandemik COVID-19 seperti pengurangan kadar berkanun syer pekerja, pengeluaran i-Lestari, dan juga Program Bantuan Majikan COVID-19 (e-CAP). – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kompaun RM10,000 Kerana Letak Pelitup Di Dagu

BAGAN SERAI: Polis mengesahkan satu notis kompaun RM10,000 di Tanjung Piandang, Parit Buntar, yang tular adalah benar.

Ketua Polis Daerah Kerian, Superintendan Mazuki Mat berkata, dalam kejadian 1.20 tengah hari Jumaat lalu di kedai runcit di Tanjung Piandang, pihaknya menahan dan mengeluarkan notis kompaun kepada lelaki berusia 45 tahun berikutan tidak mematuhi prosedur operasi standard (SOP).

“Berdasarkan pemerhatian dan siasatan anggota, lelaki itu gagal memakai pelitup muka dengan sempurna dan hanya meletakkannya di dagu ketika masuk dan keluar dari premis berkenaan.

“Oleh demikian anggota mengeluarkan satu notis kompoun kepada lelaki terbabit di bawah Seksyen 21A (1) Ordinan Darurat (Pencegahan dan Pengawalan Penyakit Berjangkit (Pindaan) 2021,” katanya dalam satu kenyataan.

Menurutnya lagi pihaknya menyeru orang ramai agar terus patuh pada SOP yang ditetapkan Kementerian Kesihatan Malaysia (KKM).

Ditanya mengenai jumlah saman, beliau menegaskan pengurangan saman hanya ditentukan oleh Pegawai Kesihatan Daerah. – HMetro


Laung azan selepas bunuh isteri, anak

JAKARTA: Seorang suami menikam isteri dan anak mereka berusia 7 bulan di Blitar, Jawa Timur menggunakan pisau dapur sebelum berlari keluar dalam keadaan bogel dan melaungkan azan di depan kediaman mereka.

Tribun News melaporkan, mangsa Sri Dewi, 29, dan anaknya Vika Nadhira, 7 bulan, ditikam suaminya Nardi, 38, di rumah ibu wanita itu, malah ketika melarikan diri suspek turut menggigit pipi bapa mentua yang cuba menghalangnya.

Selepas membunuh isteri dan anaknya, lelaki itu melaungkan azan di tengah jalan dalam keadaan berbogel, malah sempat mundar-mandir di depan rumahnya sebelum ditahan pihak polis.

“Ketika suspek mengacukan pisau ke arah Sri Dewi, isterinya sempat meminta suaminya bertenang dan beristighfar. Namun, Nardi terus mengejar mereka hingga ke luar rumah lalu menikam isteri dan anaknya,” kata Ketua Polis Blitar Iptu M Burhanudin.

Pos-Kupang.Com melaporkan, pasangan itu bertengkar dua hari sebelum kejadian disebabkan Sri Dewi cemburu dengan suaminya sehingga mengongkong suspek dan melarangnya bersosial atau merokok. – Agensi


ESSCom Tahan 22 Warga Asing Indonesia Di Tawau

TAWAU: Cubaan 22 pendatang tanpa izin untuk menyusup masuk ke negara ini gagal apabila mereka ditahan dalam serbuan Op Cegah Pati (OCP) Daratan semalam.

Kesemua mereka yang dipercayai menaiki bot dari Indonesia, telah mendarat dan ditemukan bersembunyi di kawasan semak berhampiran pesisir pantai di Jalan Tawau di sini.

Komander Kawasan Keselamatan Khas Pantai Timur Sabah (ESSCom) Datuk Ahmad Fuad Othman berkata warga asing terbabit terdiri daripada 11 lelaki dewasa, lapan wanita dan tiga kanak-kanak berumur antara enam hingga 60 tahun ditahan pada 5:15 petang.

“Bertindak atas maklumat awam sepasukan anggota keselamatan diketuai ESSCom dan dibantu Pasukan Gerakan Am dan Angkatan Tentera Malaysia mengesan 22 individu dengan barang-barang peribadi, dan tanpa dokumen pengenalan diri dalam keadaan mencurigakan,” katanya dalam kenyataan di sini hari ini.

Beliau berkata kesemua pendatang tanpa izin berkenaan dibawa ke Ibu Pejabat Daerah Tawau untuk tindakan lanjut dan kes disiasat di bawah Seksyen 6 (1) Akta Imigresen 1959/63.

Ahmad Fuad berkata kejayaan berkenaan adalah hasil usaha dan kerjasama semua pihak dalam menggagalkan taktik pendatang tanpa izin menggunakan lorong tikus untuk memasuki negara ini secara haram.

Beliau berkata ESSCom dengan kerjasama semua agensi keselamatan di Zon Selamat Timur Sabah (ESSZone) komited menjalankan tugasan mengawal dan memantau keselamatan sempadan negara. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


JPN Sabah daftar lebih 46,000 surat lahir penduduk di pedalaman menerusi UKB

KOTA KINABALU, 25 Jan – Jabatan Pendaftaran Negara (JPN) Sabah mendaftarkan sebanyak 46,918 permohonan surat kelahiran bagi penduduk asal (native) di negeri ini yang tinggal jauh di pedalaman dan pulau menerusi Unit Khas Bergerak (UKB) sejak perkhidmatan tersebut diperkenalkan pada 2000 sehingga kini.

Pengarahnya Datuk Ismail Ahmad berkata jumlah itu termasuk pendaftaran permohonan sijil kelahiran dibuat dalam tempoh sebelum 42 hari atau selepas 43 hari daripada tempoh daftar lewat.

Ismail berkata perkhidmatan UKB itu memberi fokus untuk membantu penduduk asal Sabah di kawasan terbabit yang menghadapi masalah mendaftarkan sijil kelahiran berikutan wujud beberapa kekangan termasuk tempat tinggal jauh, kemiskinan, prasarana jalan raya, pengangkutan dan kesedaran rendah mengenai kepentingan pendaftatan kelahiran.

Di Sabah, masih ramai lagi anak-anak penduduk asal dan bumiputera yang tidak mendaftar kelahiran terutama bagi penduduk tinggal jauh di pedalaman dan pulau-pulau.

Justeru, UKB diwujudkan bagi menjejaki penduduk di kawasan itu untuk membantu mendaftar kelahiran anak-anak mereka selain membantu mendaftarkan dan membuat gantian dokumen pengenalan diri bagi golongan orang kelainan upaya dan warga emas, katanya dalam sidang media di sini, hari ini.

Ismail berkata UKB itu juga berfungsi membantu membuat gantian dokumen pengenalan diri Mykad dan sijil lahir milik mangsa banjir atau kebakaran yang musnah atau hilang dalam bencana tersebut.

Gantian bagi dokumen hilang ini boleh dibuat segera kerana data telah wujud dalam sistem JPN, katanya, dan memaklumkan, sebanyak 157 kad pengenalan dan sijil kelahiran musnah dalam kebakaran telah digantikan berdasarkan statistik tahun lepas sehingga kini.

Ismail berkata JPN Sabah komited untuk terus berusaha menangani isu daftar lewat kelahiran di negeri ini dengan memperkenalkan perkhidmatan berkala selama dua hari di kawasan pedalaman dan kawasan sukar untuk dihubungi.

Beliau berkata sehingga kini, perkhidmatan berkala JPN telah dilaksanakan di Paitan, Beluran, serta Pegalungan dan Pensiangan, Nabawan selain jabatan itu juga dalam perancangan memperluas peranan perkhidmatan itu ke Pulau Banggi, Kudat.

JPN turut menggesa pemimpin masyarakat dan badan bukan kerajaan turun ke pedalaman dan pulau bagi membantu menyampaikan maklumat kepada JPN mengenai penduduk asal dan bumiputera yang belum mendaftar sijil kelahiran supaya perkhidmatan UKB boleh dihantar ke kawasan tersebut, katanya.

Sementara itu, Ismail ketika mengulas saranan Angkatan Perubahan Sabah (APS) berkata, JPN Sabah tidak akan menghentikan operasi jabatan untuk masuk ke pedalaman dan pulau, sebaliknya, pihaknya akan meneruskan inisiatif itu bagi memastikan penduduk asal mendaftar sijil kelahiran.

Semalam, akhbar tempatan melaporkan APS menyarankan kerajaan Persekutuan untuk menghentikan sementara waktu program pendaftaran lewat sijil kelahiran.

Ismail berkata tindakan menghentikan perkhidmatan itu hanya merugikan penduduk asal kerana golongan tersebut dikhuatiri tidak akan mempunyai dokumen pengenalan diri selain menyukarkan usaha untuk mengatasi masalah daftar lewat.

Beliau turut menyangkal dakwaan kononnya JPN Sabah mendaftarkan permohonan Mykad dan sijil kelahiran untuk warga asing, selain turut mengingatkan mana-mana pihak supaya jangan mengeluarkan sentimen seumpama itu.

Penduduk Sabah tidak perlu risau dengan tohmahan kononnya JPN mendaftarkan Mykad kepada warga asing kerana mereka tidak layak untuk diberikan status warganegara, katanya.

Ismail berkata JPN memperkenalkan dua kategori sijil kelahiran sejak 2010 iaitu sijil kelahiran berwarna hijau iaitu khusus bagi anak bertaraf warganegara manakala sijil kelahiran berwarna merah bagi bukan warganegara.

Kaedah ini bagi memudahkan mengenal pasti penduduk bertaraf warganegara dan bukan wargangera. Individu memegang sijil lahir merah tidak boleh membuat Mykad dan perlu ke Jabatan Imigresen bagi mendapatkan pasport. – BERNAMA


‘Saya Orang Tua, Macam Mana Nak Pertahankan Diri’ – Nenek Cedera Teruk Dibelasah Cucunya Yang Mabuk

Baru-baru ini viral di media sosial seorang wanita warga emas di Thailand ditemui di tepi jalan raya dalam keadaan cedera dipercayai didera.

Menurut individu yang menemu wanita itu berkata, mangsa dibelasah sehingga lebam dan dibuang oleh cucunya sendiri yang merupakan kaki botol.

Suspek seringkali membelasah neneknya apabila dia pulang ke rumah dalam keadaan mabuk.

Oleh kerana tidak tahan diperlakukan seperti itu, mangsa nekad melarikan diri dari rumah dan tidur di tepi jalan.

“Saya orang tua, apa yang saya boleh lakukan untuk mempertahankan diri? Saya sudah tidak berdaya,” katanya.

Berdasarkan gambar, jelas sekali mata mangsa bengkak dan tangannya luka serta berlumuran darah.

Mangsa kemudian dihantar ke hospital untuk mendapatkan rawatan.


Penularan Tempat Kerja Punca Lonjakan Kes Di Sabah

KOTA KINABALU: Penularan virus Covid-19 di sebuah pelantar minyak dan tapak binaan Hyatt Centric di sini dalam kalangan warga tempatan, Filipina dan China antara punca lonjakan kes di Sabah sehingga mencecah 2,052 kes hari ini.

Menteri Kerajaan Tempatan dan Perumahan Sabah Masidi Manjun berkata kes positif itu melibatkan 209 pekerja di pelantar minyak dan 109 pekerja tapak binaan yang antaranya menjadikan jumlah kes baharu bagi daerah Kota Kinabalu amat tinggi iaitu sebanyak 635 kes.

“Daerah lain juga mengalami penambahan kes baharu yang tinggi antaranya Tuaran (126 kes), Tawau (178), Beaufort (86), Kota Belud (84), Lahad Datu (50), Ranau (44), Telupid (77), Sipitang (46) dan Tongod (21),” katanya dalam kenyataan malam ini.

Masidi yang juga jurucakap Covid-19 negeri berkata dengan kes hari ini, jumlah kumulatif kes Covid-19 di Sabah kini adalah 100,031.

Beliau berkata terdapat satu kluster direkodkan hari ini iaitu Kluster Batu Linting, Kuala Penyu melibatkan penularan Covid-19 dalam komuniti.

Katanya, kes indeks disyaki berpunca daripada majlis keagamaan pada 31 Julai lepas melibatkan seorang wanita berumur 34 tahun dikesan positif selepas melakukan ujian RTK Antigen.

Masidi berkata daripada 45 sampel yang diambil, terdapat 29 kes positif termasuk lapan kes baharu hari ini yang dikesan di Kampung Bukit Linting, Kampung Mansud, Kampung Bundu dan Kampung Kupang. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bom Perang Dunia Kedua Ditemukan di Labuan

LABUAN, 29 Jan : Sebutir bom tinggalan Perang Dunia Kedua ditemukan di kawasan perkampungan di Simpang 11, Kg Jawa di sini dan berjaya diletupkan hari ini.

Pemangku Ketua Polis Daerah Labuan DSP Mohd Ibrahim Mohd Ghani berkata bom seberat 35 kilogram itu dijumpai tertanam kira-kira dua meter di bawah tanah oleh seorang pekerja berusia 50 tahun yang melakukan kerja menggali tanah di kawasan itu pada pukul 11 pagi semalam.

“Setelah diperiksa dengan teliti, pasukan pemusnah bom kami mengesahkan bahawa objek itu adalah bahan letupan jenis UXO,” katanya kepada Bernama di sini.

Mohd Ibrahim berkata alat logam ketenteraan sepanjang dua kaki itu diletupkan pada 12.30 tengah hari di tempat yang lebih selamat di luar bandar. – BERNAMA


Muhyiddin Masih Pemimpin Politik Paling Popular

KUALA LUMPUR: Perdana Menteri, Tan Sri Muhyiddin Yassin kekal sebagai tokoh paling popular dalam kalangan pemimpin parti politik tanah air, demikian menurut satu tinjauan.

Dalam ‘Sentimen Umum Pengundi Malaysia Mengenai Isu Politik dan Kepimpinan’ yang dikeluarkan semalam, O2 Malaysia berkata Muhyiddin memperoleh tahap kepuasan sebanyak 51 peratus daripada sejumlah 1,582 responden berumur 18 tahun dan ke atas yang ditinjau dari seluruh negara secara dalam talian.

Menurut tinjauan yang berlangsung daripada 26 Mac hingga 9 April lalu, Presiden PAS, Datuk Seri Abdul Hadi Awang berada di tempat kedua selepas meraih tahap kepuasan sebanyak 34 peratus diikuti Setiausaha Agung DAP, Lim Guan Eng (30 peratus) dan Presiden PKR, Datuk Seri Anwar Ibrahim dengan 26 peratus.

Presiden Amanah Mohamad Sabu dan Presiden UMNO, Datuk Seri Dr Ahmad Zahid Hamidi masing-masing memperoleh 22 dan 11 peratus daripada tinjauan berdasarkan kaedah persampelan rawak berstrata yang mewakili kumpulan umur, jantina, kaum serta kawasan Dewan Undangan Negeri (DUN).

Selain itu, kajian tersebut yang dilakukan bagi mengenal pasti tahap sokongan pengundi dan kecenderungan mereka terhadap perkembangan politik tanah air semasa, menunjukkan tahap kepuasan bagi dua bekas perdana menteri berada pada tahap sederhana iaitu lebih rendah berbanding Muhyiddin.

Tinjauan itu menunjukkan tahap kepuasan terhadap Tun Dr Mahathir Mohamad ialah 40 peratus pada suku kedua 2020, merosot kepada 29 peratus menjelang suku ketiga tahun sama dan pulih sedikit kepada 33 peratus pada suku pertama tahun ini.

“Sementara itu, populariti Datuk Seri Najib Tun Razak pada suku kedua 2020 mencapai 24 peratus, merosot kepada 21 peratus pada suku ketiga namun pulih kepada 27 peratus pada suku pertama tahun ini,” menurut tinjauan itu.

O2 Malaysia adalah sebuah pusat penyelidikan dan libat urus sosial yang memfokus kepada sentimen umum merangkumi isu politik serta pilihan raya, sosioekonomi dan penyelidikan dasar awam dengan melihat analisis data. – BERNAMA


13 Penagih Dicekup Di Kunak – AADK

KUNAK; 21 FEBRUARI 2019 (Khamis) – Agensi Anti Dadah Kebangsaan (AADK) berjaya menahan 13 individu didapati positif Dadah (Syabu) di sekitar daerah Kunak dalam satu serbuan Operasi Khas yang dijalankan malam tadi.

Ketuanya, Abd Gani@Ghani Keruput berkata, operasi tersebut melibatkan kerjasama antara Agensi Anti Dadah Kebangsaan (AADK) Tawau dan AADK Negeri Sabah telah melakukan serbuan di kampung Skim Cocos Kunak, Kampung Mangga dan beberapa kawasan lain di sekitar daerah Kunak.

Katanya, hasil maklumat risikan AADK, serbuan tersebut telah memeriksa seramai 15 suspek lelaki lingkungan umur 23 hingga 49 tahun dan daripada jumlah tersebut 13 indvidu telah berjaya ditahan selepas didapati positif Dadah Methamphetamine (Syabu).

Operasi tersebut bermula kira-kira pukul 11.30 malam dan ditamatkan pukul 4.30 pagi.

Katanya, semua suspek ditahan dibawah Seksyen (3) Akta Penagih Dadah Rawatan dan Pemulihan.

AADK turut melakukan serbuan dalam operasi berkenaan sebuah Pusat Hiburan di Tawau. Sumber : Facebook Pages BES TAWAUfm


Covid-19: FKAT Ditunda, Hospital Besar Tawau Dirikan Khemah Khas

TAWAU: Festival Kebudayaan Antarabangsa Tawau (FKAT) 2020 yang dijadualkan berlangsung bulan ini ditangguhkan sementara atas faktor keselamatan dipercayai berkaitan dengan penularan virus Covid-19, di sini, hari ini.

Presiden Majlis Perbandaran Tawau (MPT) Datuk Ir Amrullah Kamal mengesahkan penangguhan itu ketika dihubungi media selepas mempengerusikan mesyuarat penganjuran FKAT 2020, di Dewan Persidangan MPT, hari ini.

“Memang benar FKAT yang sepatutnya dijadualkan berlangsung pada 18 hingga 21 Mac depan, ditangguhkan ke satu tarikh yang belum diketahui.

“Keputusan itu dibuat atas nasihat Jabatan Kesihatan Daerah Tawau yang turut hadir dalam mesyuarat itu tadi,” katanya.

Bagaimanapun, beliau tidak mengulas lanjut sebab penangguhan tersebut, namun, ia dipercayai sebagai langkah berjaga-jaga terhadap risiko penularan Covid-19.

Sementara itu, sebuah khemah khas dipercayai sebagai lokasi saringan kesihatan didirikan di luar bangunan Hospital Besar Tawau (HBT), kira-kira jam 1.30 petang tadi.

Tinjauan Borneo Today mendapati kira-kira 20 orang petugas hospital sedang giat melakukan pembinaan khemah termasuk penyediaan beberapa peralatan seperti katil dan alat pemeriksaan kesihatan.

Pengarah HBT Dr Norlimah Arsad yang ditemui, enggan mengulas lanjut pembinaan khemah itu.

Bagaimanapun, pihak media dimaklumkan satu sidang media akan diadakan esok bagi menjelaskan perkara berkaitan termasuk membabitkan Covid-19.


‘Dapat RM20 Jak Sehari’

SANDAKAN: “Bekerja seharian hanya beroleh pendapatan bersih RM20 sahaja, semua itu tidak cukup untuk kami sebagai pengusaha bas mini,” luah Pengerusi, Persatuan Bas Mini Daerah Sandakan, Mohd Harun Ramli.

Mohd Harun, 53, mengakui rata-rata pengusaha bas mini di Sandakan terjejas teruk berikutan pandemik Covid-19 melanda negara meskipun ketika ini mereka dibenarkan beroperasi semula sejak Perintah Kawalan Pergerakan Bersyarat (PKPB) dikuatkuasakan.

Beliau berkata, meskipun kerajaan membenarkan pengangkutan awam beroperasi, pengusaha bas mini masih mengalami kerugian kerana mereka hanya boleh memuatkan enam penumpang dalam satu-satu masa bagi bas mini berkapasiti 12 penumpang.

“Pengusaha bas mini perlu tanggung kos ansuran bulanan kenderaan, selain penyelenggaraan. Jadi, macam mana kami hendak bertahan.

“Kami berharap kerajaan dapat melihat perkara ini dan membantu apa yang sewajarnya demi kebaikan bersama,” katanya ketika dihubungi, hari ini.

Mohd Harun berkata, akibat tekanan itu juga, pihaknya terpaksa menghentikan perkhidmatan bas mini di Sandakan mulai esok bagi mengelak terus menanggung kerugian.

“Sejak dibenarkan beroperasi beberapa hari lalu, 518 syarikat bas mini berdaftar dengan persatuan kami mematuhi prosedur operasi standard (SOP) ditetapkan kerajaan.

“Kami akur, namun kami tidak dapat teruskan (perkhidmatan) dalam keadaan sekarang, ketika ini juga penumpang sangat kurang,” katanya. – Harian Metro

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Lelaki, Teman Wanita, Tiga Rakan Dicekup Semasa Leka Bungkus Dadah

KOTA KINABALU: Kegiatan lima individu mengedar dadah di sekitar Inanam dan Manggatal membawa padah apabila berjaya dikesan sebelum ditahan sepasukan polis dalam serbuan di sebuah kondominium di Telipok.

Ketua Polis Daerah Kota Kinabalu Asisten Komisioner Habibi Majinji berkata, kelima-lima suspek termasuk wanita ditahan semasa sedang leka membungkus syabu di rumah terbabit jam 3 petang pada 13 September lalu.

“Semasa diserbu terdapat lima individu di dalam rumah terbabit termasuk seorang wanita berumur 22 hingga 40 tahun.

“Pasukan serbuan dari Bahagian Siasatan Jenayah Narkotik (BSJN) IPD Kota Kinabalu turut merampas 66 paket syabu seberat 211.03 gram dan 0.85 gram ganja yang dianggarkan bernilai RM21,146 pada harga pasaran tempatan.

“Turut dirampas ialah beberapa barangan serta peralatan yang digunakan untuk membungkus dan menghisap dadah,” katanya.

Menurutnya, hasil siasatan mendapati rumah yang diserbu digunakan sebagai tempat untuk membungkus dadah dan rumah itu dipilih untuk mengaburi mata pihak berkuasa, pelanggan juga akan datang ke rumah itu untuk mendapatkan sendiri bekalan dadah serta suspek juga menyediakan perkhidmatan untuk menagih dadah di rumah berkenaan.

“Suspek akan mendapatkan bekalan dari pengedar utama di luar sebelum membungkusnya dalam kuantiti tertentu dan akan dijual dengan harga bermula RM50 bagi sepaket dadah.

“Kumpulan ini yang dikesan aktif sejak awal tahun lalu adalah sebagai pengedar kecil-kecilan yang aktif di kawasan Inanam dan Manggatal dan kesemua yang ditahan berperanan sebagai pembungkus yang mendapat upah sebanyak RM250 sehari,” katanya sambil menambah wanita yang ditahan adalah teman wanita kepada salah seorang suspek dan tidak mempunyai pekerjaan tetap.

Habibi berkata, suspek kini ditahan reman selama seminggu dan kes disiasat mengikut Seksyen 39B Akta Dadah Berbahaya 1952.- Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kerajaan Negeri Cadang Bina Pusat Latihan Rela Di Pantai Timur Sabah

TUARAN: Kerajaan Sabah akan mengenalpasti tapak sesuai bagi mendirikan sebuah lagi Pusat Latihan Jabatan Sukarelawan Malaysia (RELA) di Pantai Timur Sabah untuk memastikan perkhidmatan RELA lebih efisien.

Ketua Menteri Datuk Seri Panglima Haji Mohd Shafie Apdal berkata, kerajaan akan mengenalpasti sebidang tanah yang sesuai di negeri ini, mungkin di Pantai Timur Sabah bagi memudahkan anggota RELA di Pantai Timur agar tidak perlu lagi berjalan jauh sehingga ke Tuaran untuk menjalani latihan.

Beliau yakin dibawah kepimpinan kerajaan baharu, perancangan itu tidak mustahil untuk direalisasikan.

”Dengan keanggotaan RELA yang hampir 295,000 di Sabah, adalah tidak efisien untuk mempunyai hanya satu pusat latihan RELA di negeri ini (Tuaran),” katanya sempena Hari Ulang Tahun RELA ke-47 peringkat Negeri Sabah, di Dewan Pusat Latihan RELA Negeri Sabah, di sini pada Sabtu.

Teks ucapannya disampaikan oleh Timbalan Ketua Menteri Datuk Jaujan Sambakong.

Mohd Shafie berkata, kini RELA memainkan peranan penting dalam barisan pertahanan peringkat nasional dan negeri.

”RELA adalah benteng ketiga pertahanan negara. Khidmat bakti anggota RELAdalam menjaga keselamatan setempat melalui rondaan keselamatan komuniti secara sukarela patut dicontohi segenap lapisan masyarakat.

”Pasukan keselamatan lain seperti Polis perlu berganding bahu bersama anggota RELA dengan menjadikan mereka sumber maklumat keselamatan.

“Dengan bantuan maklumat daripada RELA diharapkan isu-isu berkaitan jenayah dan Pendatang Asing Tanpa Izin (PATI) dapat dikurangkan,” jelasnya.

Beliau juga menyarankan agar inisiatif ‘community policing’ yang dilaksana di Teluk Villa Putatan dapat diperluaskan seluruh negeri. Jika ianya dapat dijayakan, Sabah boleh menjadi contoh untuk pelaksanaannya di seluruh negara.

Menurutnya, Kerajaan Sabah akan terus menyokong usaha dilakukan RELA dalam melakukan rondaan komuniti di Zon Selamat Timur Sabah (Esszone). Usaha ini akan menjamin keselamatan penduduk setempat.

”Bagaimanapun anggota yang bertugas di sana (Esszone) perlu lebih berusaha untuk bersama-sama pasukan keselamatan bagi mengurangkan aktiviti jenayah rentas sempadan seperti penyeludupan.

Sementara itu, Jaujan yang juga Menteri Kerajaan Tempatan dan Perumahan ketika ditemui berkata, lokasi pusat latihan RELA baharu itu terserah kepada Kementerian Dalam Negeri (KDN).

Namun, cadangan Ketua Menteri untuk mewujudkan pusat RELA yang baharu itu di Pantai Timur Sabah adalah wajar kerana Pantai Barat sudah mempunyai kemudahan berkenaan.

“Bagi pihak Kerajaan Negeri, bila-bila sahaja boleh meluluskan permintaan tanah ini tetapi yang penting kawasan yang dipilih itu sesuai dan strategik.

“Kita serahkan kepada pihak pentadbiran RELA untuk memilih khususnya KDN di mana kawasan yang mereka rasakan sesuai untuk dipilih,” ujarnya. – BorneoToday


Budak 11 Tahun Ini Suka Gigit Ular, Kodok Dan Kucing Sampai Mati

CIANJUR: Seorang kanak-kanak lelaki berusia 11 tahun mempunyai tabiat pelik menangkap dan menggigit ular, kodok, kucing, anak ayam dan itik sampai mati.

Keanehan itu datang ketika Rizki Maulana Yusuf berusia enam tahun selepas diserang demam panas yang tinggi sehingga badannya kejang.

Ibu Rizki, Cucu, 30, memberitahu Tribunnews, dia menyedari anaknya minat bermain dengan kodok dan ular sebelum bunuh haiwan berkenaan.

“Anak tarik lalu gigit ular dan kodok sampai mati. Dia pernah hampir dipatuk ular tedung kerana menyangka reptilia itu sudah mati selepas menariknya,” katanya.

Menurut wanita itu, anaknya akan mengamuk sekiranya perbuatannya cuba dihalang orang sekeliling.

Malah, haiwan peliharaan penduduk seperti kucing, anak ayam dan itik juga sering hilang dipercayai ditangkap kanak-kanak terbabit. – Agensi


Covid-19 Ragut 11 Nyawa Hari Ini, 1,075 Kes Baharu

PUTRAJAYA: Angka korban akibat Covid-19 hari merekodkan 11 kes kematian, antara tertinggi selepas wabak itu meragut 12 nyawa pada 3 Nov.

Ketua Pengarah Kesihatan Dr Noor Hisham Abdullah berkata, 11 kes kematian itu membabitkan tujuh perempuan dan empat lelaki berumur antara 50 tahun hingga 81 tahun.

“Kebanyakan mereka mempunyai sejarah penyakit kronik antaranya kencing manis, jantung, darah tinggi dan strok,” katanya dalam kenyataan hari ini.

Angka korban itu menjadikan jumlah kes kematian kumulatif sebanyak 376 kes.

Sementara itu, beliau turut memaklumkan sebanyak 1,075 kes baru Covid-19 direkodkan dalam tempoh 24 jam lalu, sementara 948 kes sembuh.

“Selangor mencatatkan kes tertinggi dengan 495 kes diikuti Sabah (310 kes), Johor (78 kes), Negeri Sembilan (52 kes), Kuala Lumpur (49 kes), dan Pulau Pinang (43 kes),” katanya.

Sehingga kini, terdapat 116 kes positif sedang dirawat di unit rawatan rapi (ICU), dengan 46 kes memerlukan bantuan pernafasan.

Setakat hari ini, Malaysia merekodkan 69,095 kes Covid-19 manakala jumlah kes aktif dengan kebolehjangkitan pula adalah 10,802 kes.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost